Фавқулодда вазиятда кредит қарзини кечиктирганларга жарима солинмайди – Бош вазир\n17 Март 2020 10:54\nNUR-SULTAN. Kazinform – Фавқулодда вазият режими амал қилган муддат ичида кредит бўйича қарзини кечиктирганларга жарима солинмайди. Бу ҳақда Қозоғистон Бош вазири Асқар Мамин Ҳукумат йиғилишида маълум қилди, деб хабар беради Kazinform мухбири.\n«Фавқулодда вазият пайтида қарзларини тўлай олмайдиган кредиторлар жазога тортилмайди. Банклар тадбиркорларга тўловларни кечиктиришга имкон беришлари керак. Маҳаллий корхоналарга тенг шароитларда қўшимча молиявий юкламасиз, мавжуд дастурларни қўллаб-қувватлаш учун белгиланган имтиёзли чоралардан фойдаланади», - деди Бош вазир.\nУнинг таъкидлашича, агросаноат комплекси ички талаб ва таклифни оширишда катта имкониятларга эга.\n«Шу муносабат билан қишлоқ хўжалигини кредитлашнинг янги механизми жорий этилади. Бу қишлоқ хўжалиги маҳсулотларини ишлаб чиқарувчилар учун маблағ мавжудлигини оширишга йўналтирилади», - деди Асқар Мамин.\nКалит сўзлар: Ҳукумат мажлиси, Ишлаб чиқариш,


Прокуратура милиция зобитининг қийноққа солингани ҳақидаги иддаоларни рад этди\n22 апрел 2019, Тошкент вақти: 15:24\nҲилола Ўринбоева Озодлик билан суҳбатда эри қийноқлар оқибатида туман касалхонаси реанимация бўлимига ётқизилганини иддао қилган.\nНаманган туман Ички ишлар бўлими тергов бўлинмаси бошлиғи бўлиб ишлаган 36 ёшли милиция капитанининг турмуш ўртоғи Ҳилола Ўринбоева туман прокуратураси ходимлари эрини тергов давомида тинимсиз қийноққа солгани, ўзи ва оиласини жинсий зўрлаш билан қўрқитгани ҳақида Озодликка шикоят қилди.\nЎзбекистон Бош прокуратураси матбуот хизмати пора олганликда гумонланиб ўтган ой ҳибсга олинган собиқ милиция зобитининг қийноққа солингани ҳақида унинг оила аъзолари билдирган иддаоларни рад этди.\n10 август куни Ҳилола Ўринбоева Озодлик билан суҳбатда эри қийноқлар оқибатида туман касалхонаси реанимация бўлимига ётқизилганини иддао қилганди:\n- Эримни куч ишлатиб туман прокуратураси маъмурий биносининг 2- қаватига олиб кириб кетишган. Кечки 6 га қадар жисмоний ва руҳий тазйиқ ўтказишган. Шимини ечиб қўйиб, турсикда турган ҳолатда сўроқ-савол қилишган, тепишган. “Пора олдим деб бўйнингга олмасанг, хотининг, бола-чақанг, сингилларингни олиб келиб, ечинтириб, зўрлаймиз, ўзингни ҳам зўрлаймиз, кейин бўйнингга оласан”, деб босим ўтказишган. Борис исмли рус миллатига мансуб йигит¸ ҳамда қорачадан келган бола шунақа қилган. Кейин улар ҳужум қилаётганда иккинчи қават деразасидан итариб юборишган. Боши билан тушиб, мажақ бўлган. Хуллас¸ шундан сўнг эрим реанимацияга тушиб қолди. Шифохонада ҳушига келганида эрим ўзи қандай тазйиққа олинганини гапириб берди.\nЎзбекистон прокуратурасига кўра, Ўринбоев терговчилардан қочаётиб, 4 метр баландликдаги деразадан сакраган пайтда мувозанатни йўқотиб юзи билан ерга тушган.\nҲибсга олинган собиқ милиция зобити адвокатларидан бири ҳам ўз мижозига нисбатан тергов давомида босим ўтказилганини айтади:\n- Тергов давомида руҳий босимлар қўлланилганини айтган. Бу ҳақда судга ҳам шикоят қилди. Лекин, тергов давом этаётгани боис кўп нарса айтолмайман.\nОзодлик сўрови бўйича суриштирув ўтказган Ўзбекистон Бош прокуратураси 14 август куни милиция зобитининг қийноққа солингани ҳақидаги иддаолар асоссиз экани аниқланганини билдирди.\nБош прокуратура матбуот хизмати Озодликка йўллаган билдирувда таъкидланишича, Наманган туман прокуратураси биносида баённома расмийлаштириш жараёнида Ғ.Ўринбаев жиноий жавобгарликдан қутулиш мақсадида, 2-қаватда жойлашган хона деразасидан тахминан 4 метр баландликдан ерга сакраб, мувозанатини йўқотиб, юз қисми билан йиқилиб, тан жароҳати олган ва шифохонага ётқизилган.\nБош прокуратура милиция зобити яқинларининг терговчи суд-тиббий экспертларга таъсир ўтказилганлиги ҳақидаги важлари ҳам асоссиз эканини маълум қилди.\n"Суд-тиббий экспертизанинг 27.07.2018 йилги хулосасида, Ғ.Уринбаевда аниқланган жароҳатлар баландликдан йиқилиши оқибатида олиниши инкор этилмаслиги, соғлиғини бузилишига сабаб бўлган енгил тан жароҳатлар туркумига кириши кўрсатилган. Ғ.Уринбаевни қочишга уриниб, йиқилганлиги ҳолати бўйича терговчи томонидан баённома тузилган, Ғ.Уринбаевни қочишга уринганлигини унинг адвокати Р.Назаров ҳам кўрганлиги сабабли ушбу баённомани имзолаган. Тергов даврида холислар В. ва Н.лар Ғ.Уринбаевга нисбатан ноқонуний ҳатти-ҳаракатлар содир этилмаганини, у дераза орқали қочмоқчи бўлиб, йиқилиб тушганини кўрсатишган. Шу сабабли, гўёки Ғ.Уринбаевни Департамент ходимлари ва бошқалар уришганлиги, прокуратура биносининг 2-қаватидан итариб юборишганлиги ҳақидаги важлари асоссиз деб топилган", - дейилади прокуратура билдирувида. (Бош прокуратура матбуот хизмати билдируви таҳрирсиз берилди - таҳр.)\nҲозирда Ўринбоев касалхона реанимация бўлимидан туман милицияси тергов изоляторига ўтказилган.\nМилиция зобити нега қамоққа олинди?\nЎзбекистон Бош прокуратурасига кўра, Наманган туман Ички ишлар бўлимида тергов бўлинмаси бошлиғи бўлиб ишлаган милиция капитани Ғолибжон Ўринбоевга нисбатан Ўзбекистон Жиноят Кодексининг 210-моддаси 2-қисми порахўрлик банди бўйича жиноят иши очилган.\nПрокуратуранинг билдирувида таъкидланишича, Ўринбаев фуқаро Р. Абсаттаров билан жиноий тил бириктириб, бўлинма катта терговчиси О.нинг иш юритувида бўлган М. бошқарувидаги “Кобалт” ва А. бошқарувидаги “Спарк” русумли автомашиналар ўртасида содир этилган йўл-транспорт ҳодисаси юзасидан ЖКнинг 266-моддаси 2-қисми билан қўзғатилган жиноят иши бўйича М.ни жиноий жавобгарликка тортмаслик ва “Кобалт” автомашинасини жарима майдончасидан чиқариб бериш эвазига унинг укаси Б.дан 1000 АҚШ долларини пора сифатида беришини талаб қилган.\n“26.07.2018 йилдаги тезкор тадбир давомида Р.Абсаттаров туман ИИБнинг биноси олдида кўчада Б.дан 500 АҚШ долларини олиб, ИИБнинг ховлисида пулларни Ғ.Уринбаевга берган. Мазкур ҳолат юзасидан 26.07.2018 йилда Наманган вилоят прокуратураси томонидан Ғ.Уринбаев ва Р.Абсаттаровларга нисбатан ЖКнинг 210-моддаси 2-қисми “в” банди билан жиноят иши қўзғатилган. Ариза муаллифи Б., гувоҳ Х. ва бошқалар Ғ.Ўринбаевни жиноятини фош қилувчи кўрсатувлар беришган, М. кўрсатувларини Р.Абсаттаров билан ўтказилган юзлаштиришда тасдиқлаган. Шунингдек. Р.Абсаттаров кўрсатувларида Ғ.Уринбаев М.ни жиноий жавобгарликка тортмаслик эвазига 1000 АҚШ доллари берилишини талаб қилиб, 26.07.2018 йил куни 500 доллардан 200 долларини унга қайтариб бериб, 300 долларни чўнтагига солиб, пулни 1000 АҚШ доллари қилиб олиб келишни талаб қилганлигини кўрсатган”. - дейилади прокуратура билдирувида.(Бош прокуратура матбуот хизмати билдируви таҳрирсиз берилди - таҳр.)\n"Президентга арз қиламиз!"\nАйни пайтда милиция зобити яқинлари Ўзбекистон президенти Шавкат Мирзиёевга арз қилиш аҳдида эканликларини айтишмоқда. Ҳибсдаги милиция собиқ зобитининг рафиқаси Ҳилола Ўринбоева бундай деди:\n- Биз президентдан ёрдам сўраймиз, чунки прокуратура ходимлари айбни мажбурлаб бўйнига қўйдириш учун руҳий ва жисмоний босим қилишган. Биз Тошкентга президент қабулига боришга ҳам тайёрмиз.


Отатурк: “Агар ютқазсак, мени осинглар” « Ўзбекистон Халқ Ҳаракати\nОтатурк: “Агар ютқазсак, мени осинглар”\n31 August 2018 - 10:34\nЗАФАР БАЙРАМИМИЗ ҚУТЛУҒ БЎЛСИН!\n30 АВГУСТ ТУРК ДУНЁСИНИНГ ЗАФАР БАЙРАМИ\n…ОТАТУРКНИНГ ЧОЙ КЕЧАЛАРИ: Юнон армияси Эртуғрул Бек, Усмон Бек, Ўрхон Ғозий каби тарихий шахсиятларнинг мозорларини оёқ ости қилиб, уч Усмонли пойтахтида Туркларни хор қиларди. Мажлис жангни бошлаш учун Отатуркга босим ўтқазарди, у эса 27 июлда футбол матчини ташкил қилиб, август ўрталарида эса чой кечалари уюштирар эди.\nТуркнинг жангги ҳийлали бўлади. Атилладан Қиличарслонга, Салжуқ Бекдан Фотиҳга, Темурга ва Мустафо Камолга…\nТурк тарихи жангларда ҳийлани санъаткорона қўлланган маршалларга бой эди. “Футбол матчи” ва “чой кечалари” ишнинг ҳийласи эди. Мустафа Камол жанг учун сўнгги тайёргарликларни кўраётган эди.\nЮНОНЛИКЛАР ХУРСАНДЧИЛИКДАН РАҚСГА ТУШИШАР ЭДИ: Мажлисда Отатурк қаттиқ тaнқид остига олинаётган эди… Бу танқидларни эшитган Юнон армияси Турклар тушган ҳолатни кўриб завқланишар, роҳат бир ҳолда бўлаётган воқеаларни томоша қилишарди. Отатурк ҳам аслида айнан шуни истар эди. У ўз мухолифларини ҳам ҳийланинг бир парчасига айлантирганди.\nЖанг бошланишидан бир неча кун олдин “чой кечаси” уюштирилаётган пайтда, Отатурк Коняга кирди. Телеграф ва почта босиб олиниб, назорат остига олинди. Келганини ҳам ҳеч ким билмай қолди. У ердан тўгри жабҳага ўтди. Жанг режаси стол устига қўйилди. Режага эътироз билдирганлар бўлди.\nБУ БИР ТЕНТАКЛИК ЭДИ: Ҳарбий академиянинг собиқ стратеги Ёқуб Шавқи Пошо эътироз билдирди. Пошога кўра бу бир тентаклик эди. Ютқазиш таҳликаси юксак эди. Муваффақиятсизликка учралса Анқара йиқилар, Миллий кураш ютқазар, Онадўли тамоман ишғол қилинарди.\nМАШИНАГА ҚАРШИ ҚИЛИЧ: Режага кўра қурол-яроқни етказишнинг имкони йўқ эди. Яъни, ўқ тугаса ишимиз қиличларга қолар эди. Пулемётларга қарши қилич… Ёқуб Пошо буни қўллаб-қувватламаётган эди. У ноҳақ эмасди. Отатурк “Қуролни душмандан оламиз” деган эди. Яъни душман қўлга тушмаса ҳалокат хавфи бор эди.\nБахс узаявергач, Отатурк “Ҳаракат қила-қила, бир йил деганда энди душман билан бироз тенг ҳолатга келаолдик. Бошқа бундай кучни яратолмаймиз. Бу сафар аниқ натижага эришишга, урушни тугатишга мажбурмиз. Бунинг учун эса, хавфига қарамай, бу режанинг қўлланишидан бошқа чора кўрмаяпман”, деди.\nЁқуб Пошо, “Бу режа билан ютқазсак бизга ватан хоини дейдилар. Бу мажлис бизни осади”, деб эътирозини давом эттиргач, Отатурк қатъий гапирди: “Қўрқма пошом. Жавобгарлик менинг бўйнимда. Ютқазсак мени дарров осарсизлар!”\nХўш нима қилинмоқчи эди? Режа нима эди? Аслида Ёқуб Пошо ҳақли эди. Отатуркнинг режаси терс жабҳа эди. Ҳужумдан бир кеча олдин қўшиннинг деярли барчаси ўз ўрнини тарк этиб ер алмаштириши керак эди. Бу ҳолат аниқланса катта бир қўшин ҳаракат ҳолида тузоққа тушиб, бир кечада қирғинга учраши мумкин эди.\nҲужумдан бир кеча олдин, 25 август куни, кун қорайгач қўшин ҳаракат қила бошлади. Жабҳани тарк этиб, Шуҳуд тоғлари орасидаги йўлакдан Юнон чегарасининг жанубига сизди. Буни хеч ким пайқамади. Буюк миллатнинг тақдирини ўзгартирадиган қўшин, катта-катта тўплар, қуроллар, кўплаб юклар… Сассиз-садосиз шаклда бориши керак бўлган ерга борилди.\nТонг оқаришга бошлаганда Исмат Пошо бомбардимонни бошлаши керак эди. Фақат ҳеч кутилмаган бир ҳодиса юз берди. Атрофни туман босди. Тўплар кўр бўлган эди. Бу шаклда бомбардимон бошланмасди. Ҳамма нима қилишини билмай қолган эди. Сабоҳнинг илк нурларидан бироз олдин бомбардимон бошлаши керак эди. Вақт тўхтаб қолгандай эди.\nКун вақт ўтиб ойдинлаша бошлади ва тузоққа тушиш хавфи юксалаётган эди. Туман тарқамаётган эди. Мустафо Камол тепадаги қароргоҳидан чиқди. У жуда сиқилаётган эди, стрессли кўринарди. Вақт ўтиб кетаётганди. Бир пайт қояликлар жойлашган ерга борди. Ёлғиз қояларнинг орасига кирди. Атрофдагилар ҳайрон эди.\nҚояликдан чиқиб, юриб келаркан гуруҳдан бир киши фотоаппаратини чиқариб тарихий онни суратга олди.\nКун ёруғлаша бошлаган сонияларда туман бир онда тарқала бошлади. Душман позициялари кўрина бошлаган эди. Вақт келган эди. Дарҳол бомбардимон бошлаш учун Исмат Пошога амр берилди.\n1922 йилнинг 26 август куни, соат 05:30 да Турк тўплари сукунатни пичоқ каби кесди.\nҚурол-яроқ заҳираси чегараланган эди. Тўплар оташ позицияларини йўқ қилганга қадар битмаслиги керак эди. Акс ҳолда ҳужум қилиш мумкин эмасди. Бунинг устига қўшин тоғли ерда жуда ҳам ноқулай бир ҳолда қолар эди. Тўплар кетма-кет ўт очар экан, Мустафо Камолнинг стресси борган сари ортаётган эди!\nУнинг адъютанти ва қўриқчиси ёрбой Музаффар Қилич у билан бирликта бомбардимонни кузатар экан, Мустафо Камолнинг шивирлаб гапирган шу жумлаларини эшитди:“Ё Рабби! Сен Турк қўшинини музаффар эт! Туркликнинг ва Мусулмонликнинг душман оёқлари остида, қуллик занжирида қолишига йўл қўйма!”…\nКелган хабарлар туфайли душман қароргоҳининг боши қотган эди. Жанубдаги босқин ҳақиқий бир ҳужум эдими, йўқса чалғитишмиди, бир қарорга келинаолмаётган эди. Қўмондон Трикупис ҳар эҳтимолга қарши иттифоқ тузишга кириша бошлаганда Юнон Бош қўмондонидан телеграф келди. Бош қўмондон Хаги Анести, босқинни бир чалғитиш деб ўйлаётган эди. Шу сабабдан иттифоқ тузиш ҳамласи тўхтатилди. Бу вақтда турк қўшни ҳудудни тўлиқ қўлга кирита бошлади.\nЮнон Бош қўмондони Измирда эди. Аммо Турк Бош қўмондони шахсан жабҳада эди!\nЭртаси куни, кун оқарар экан иккинчи бир ҳужум амалга оширилди. Турк аскари Афйонга кирди. Мустафо Камол қароргоҳини дарҳол Афйонга кўчиртирди. Урушнинг ичида бўлишни истаётган эди. Ҳужумнинг номи “Kurt Kapanı” (“Бўри қопқпни”) эди! Февзи Пошонинг режаси соясида Юнон армияси қуршовга олинаётган эди.\nЮнон армияси чекина бошлади. Юнон қароргоҳи ҳийлани кеч бўлса ҳам сезганди ва бутун оғирлигини жанубга сура бошлаганди. Бу сафар Ёқуб Шавқи Пошо шимолдан ҳужумга ўтиб, Юнон армиясини саросимага солди.\nБИРИНЧИ ХАДАФ ОҚ ДЕНГИЗДИР… Август ойининг 30-куни Юнон армияси тор-мор қилинди ва қочишга бошлади. Фақат қўшиннинг ортга чекилиб янгидан жой ўзгартирмаслиги керак эди. Шу сабабдан Отатурк ўша тарихий амрини берди: “Қўшинлар! Илк ҳадафингиз Оқ денгиздир! Олға!”\nАвгустнинг 30-куни душманни қувлаш бошланди. Измирга 400 километр бор эди. Аскар ҳорғин эди, аммо амр кескин эди. Аввал Ушоққа кирилди. Сўнгра Юнон армияси қўмондони Трикупис, 2 сентябр куни аср олинди. Мустафо Камол ҳам қўшин ортидан келаётган эди.\nТУРК ҚЎШИНИ ИЗМИРГА КИРДИ… Турк қўшини 400 километрлик йўлни 9 кунда босиб ўтиб уруш тарихида мисли кўрилмаган бир ишни амалга оширди. 2 сентябрда Эскишаҳарни, 6 сентябрда Баликесир ва Билажикни, 7 сентябрда Ойдинни, 8 сентябрда Манисани қайтариб олди ва 9 Сентябрда Измирга кирди.\nТурк аскаридан кейин, 10 сентябр куни Мустафо Камол Измирга кирди. Бутун Онадўли байрам қилаётган эди!


COVID-19 тестини қаерда топшириш мумкин ва нархи қанча? – Газета.uz\nCOVID-19 тестини қаерда топшириш мумкин ва нархи қанча?\nЎзбекистонда ҳаво ва темир йўл алоқалари қисман очилди. Йўловчилар коронавирус йўқлиги тўғрисидаги гувоҳномани тақдим этишлари керак. Қаерда тест топшириш мумкин ва нархи қанча? Санитария-эпидемиология агентлиги маълумотлари.\n18 май 2020, 15:53 Коронавирус Иқтисодиёт\nДушанба кунидан бошлаб Ўзбекистон ҳаво ва темир йўл транспорти қисман тикланди. Карантин даврида маҳаллий йўналишларда авиа ва темир йўл қатновларини амалга оширишнинг вақтинчалик тартибига биноан, йўловчилар рейсга қадар 120 соатдан ошмаган муддат ичида коронавирусга тест топширган бўлиши ва «салбий» натижа тўғрисидаги маълумотномани тақдим этишлари лозим.\nЎзбекистон Соғлиқни сақлаш вазирлиги қошидаги Санитария-эпидемиологик осойишталик агентлиги коронавирус инфекциясини аниқлаш учун пуллик лаборатория хизматларини тақдим этиш тўғрисидаги низомни тасдиқлади (Газета.uz таҳририятида ҳужжат нусхаси мавжуд).\nТасдиқланган тариф бўйича, COVID-19 бўйича таҳлилни ўтказиш қиймати 224 минг 415 сўмни ташкил этади. Тўлов терминал ёки банк тўлов квитанwияси орқали амалга оширилади. Хизмат учун нақд пул тўлаш тақиқланади.\nХизмат нархини ҳисоблаб чиқишда тест ўтказадиган мутахассислар — шифокор (3,47 млн сўм), лаборант (2,2 млн сўм) ва фаррош (1,43 млн сўм) ойлик маошларига эътибор қилинган.\nТаҳлил учун материаллар харажати — 169097 сўм, иш вақти қиймати — 2900 сўм, ижтимоий суғурта ажратмаси — 725 сўм ва 13818 сўмлик билвосита харажатлар билан жами хизмат таннарх 186540 сўмни ташкил этмоқда. 20 фоиз миқдоридаги рентабеллик (27981 сўм) билан ҳар бир таҳлил учун Агентлик қарийб 28 минг сўм ишлаб топмоқда.\nФойда солиғи (12 фоиз) хизмат нархини яна 3358 сўмга оширади. Юқори ташкилотга 2 фоизлик ажратма (6536 сўм) билан хизмат нархи жами 224415 сўмга етади.\nАризачи оригинал кўринишдаги маълумотни бевосита олиши ёки унинг электрон почта ва Telegram орқали қабул қилиб олиши мумкин.\nМуҳим: гувоҳнома тўлов ҳақидаги квитанция тақдим этилгандагина ҳақиқий ҳисобланади.\nТошкент шаҳар ва вилояти\nТошкент шаҳар ва вилояти Республика ОИТСга қарши курашиш маркази\nЧилонзор туман, Фарҳод кўчаси 12 уй (71)-276−93−25\nШайхонтохур тумани, Кўкча дарвозаси кўчаси 305 уй (71)-242−81−34\nАндижон вилоят санитария-эпидемиологик осойишталик маркази\nАндижон шаҳар Бобур шох кўчаси, 5-уй (74)-227−60−19\nБухоро вилоят санитария- эпидемиологик осойишталик маркази\nБухоро шаҳар И. Муминова кўчаси. 29-уй (65)-223−02−77\nЖиззах вилояти санитария- эпидемиологик осойишталик маркази\nЖиззах шаҳар А.Азимов кўчаси, 1а-уй (72)-222−37−86\nҚашқадарё вилояти санитария- эпидемиологик осойишталик маркази\nҚарши шаҳар Амур Темур кўчаси, 74-уй (75)-225−07−34\nНавоий вилояти санитария-эпидемиологик осойишталик маркази\nНавоий шаҳар Навоий кўчаси, 8-yй (36)-220−30−15\nНаманган вилояти санитария-эпидемиологик осойишталик маркази\nНаманган шаҳар Шохруҳобод кўчаси, 26- уй, (69)-227−62−93\nСамарқанд вилояти санитария-эпидемиологик осойишталик маркази\nСамарқанд шаҳар Исаева кўчаси, 40-уй (66)-231−12−41\nСурхондарё вилояти санитария-эпидемиологик осойишталик маркази\nТермиз шахар И. Каримов кучаси, 1-уй (76)-223−32−08\nСирдарё вилояти санитария-эпидемиологик осойишталик маркази\nГулистон шаҳар Ибн Сино кўчаси 15 (67)-226−38−27\nФарғона вилояти санитария-эпидемиологик осойишталик маркази\nФарғона шаҳар Тобобат кўчаси, 26-уй (73)-226−34−64\nХоразм вилояти санитария-эпидемиологик осойишталик маркази\nУрганч шаҳар А.Баходирхон кўчаси, 117-уй (62)-228−83−73\nҚорақалпоғистон Республикаси санитария-эпидемиологик осойишталик маркази\nНукус шаҳар, А.Шамуратова 11−7б (61)-224−88−20


Лукашенко Сочида Путин билан музокара ўтказди (видео) - Zamin.uz\n08:00 / 15.09.2020\nЛукашенко Сочида Путин билан музокара ўтказди (видео)\nБеларусь президенти Александр Лукашенко сайловдан кейин илк марта хорижий сафарини амалга оширди. У Сочида Россия президенти Владимир Путин билан юзма-юз учрашув ўтказди. Музокаралар 4 соатдан ортиқ вақт давом этди.\nБеларусь давлат ахборот агентлиги БелТА хабарига кўра, президентлар икки томонлама ҳамкорликнинг ҳозирги ҳолати ва ривожланиш истиқболлари, иттифоқчилик муносабатлари мавзуси, халқаро муаммолар ва минтақадаги вазият, юзага келган чақириқларга биргаликда жавоб қайтариш масалаларини муҳокама қилишган.\nУчрашувдан аввалроқ Россия президенти матбуот котиби Дмитрий Песков ҳужжатлар имзоланмаслиги ва матбуот анжумани ўтказилмаслиги ҳақида маълум қилганди. У шунингдек, «савдо-иқтисодий, энергетик, маданий-гуманитар соҳаларда йирик қўшма лойиҳалар, қарздорлик масалалари, шунингдек, ЕОИИ ва МДҲ доирасидаги интеграцион жараёнларни ривожлантириш масалалари одатдаги каби икки давлат раҳбари мулоқоти кун тартибида бўлиши» ҳақида гапирганди.\nЛукашенконинг ўзи учрашувда икки давлат бош вазирлари учрашувидаги келишувларни ҳаётга татбиқ этиш учун «қалин нуқта» қўйилишини айтганди. Икки президент учрашуви арафасида Лукашенконинг августдаги сайловлардаги асосий рақиби Светлана Тихановская мурожаат билан чиқди.\n«Мен Владимир Путинга эслатиб қўймоқчиман: Сочида нимага келишсангиз ҳам - бу қонуний кучга эга бўлмайди. Ноқонуний президент Лукашенко томонидан имзоланган барча келишувлар янги ҳукумат томонидан қайта кўриб чиқилади. Чунки беларусь халқи сайловларда Лукашенкога ишонч билдирмаган ва унга овоз бермаган. Мен жуда афсусдаман, сиз Беларусь халқи билан эмас, диктатор билан мулоқот қилишга қарор қилдингиз», дея унинг сўзларини келтирган Tut.by.\nШунга ўхшаш баёнот Беларусь мухолифати Мувофиқлаштирувчи кенгаши томонидан ҳам берилган, унда кенгаш «Беларусь ва Россия муносабатларини ёмонлаштириш»ни ўз олдига мақсад қилиб қўймагани алоҳида таъкидланган.\nПутин ва Лукашенко нималар деди\nМузокаралар очилишида икки томон камералар қаршисида бир қанча баёнотлар беришди ва кейин давлат раҳбарларининг ёпиқ эшиклар ортидаги «тет-а-тет» форматидаги музокаралари бошланди.\n- Россия Беларусга «қийин паллаларда» 1,5 миллиард долларлик кредит ажратади;\n- Беларусь россияликларнинг коронавирусга қарши вакцинасини олувчи илк давлат бўлади;\n- Лукашенко Путинга қўллаб-қувватлов учун миннатдорчилик билдирди ва «дўст кулфатда билиниши, бу постсовет республикаларига ўрнак бўлиши» ҳақида гапирди;\n- Лукашенконинг сўзларига кўра, Россия — Беларуснинг катта оғаси. Аммо НАТО беларуслар билан ҳисоблашмайди ва чегарада «қуролларини пеш қилади», шу туфайли уларга жавоб қайтариш керак.\nПутин Беларусь президентининг конституцион ислоҳотлар ўтказиш бўйича ваъдаларини илиқ баҳолаган.\n«Биз сизнинг конституция устида ишлаш бўйича таклифингиз ҳақида биламиз. Менимча, бу мантиқий, ўз вақтида билдирилган мақсадга мувофиқ таклиф», деган Россия президенти.\nШу билан бирга, у Беларусь фуқаролари мамлакатдаги вазиятни ташқи аралашувларсиз мустақил ҳал қилишлари кераклигини таъкидлаган.\n«Биз, албатта, Беларусда нима бўлаётганини ва ушбу сайловлар билан боғлиқ ички сиёсий воқеаларни биламиз. Сиз бизнинг позициямизни яхши биласиз: биз беларусларнинг ўзлари, ташқи томондан ҳеч қандай ундов ва босимларсиз, тинч режимда ва ўзаро мулоқот асосида бу вазиятни тартибга солишлари тарафдоримиз», деган Путин.\nУ шунингдек, Россия Беларусга 1,5 млрд доллар миқдорида кредит тақдим этишини, икки давлат ҳарбий соҳада ҳамкорликни давом эттиришини, Беларусь Россиянинг коронавирусга қарши вакцинаси тайёр бўлгандан кейин уни қабул қиладиган биринчи мамлакат бўлишни ваъда қилган.\n«Россия КХШТ ва Иттифоқ давлати доирасидаги келишувларга содиқ қолади, биз барча мажбуриятларимизни бажарамиз. Биз Беларусга 1,5 миллиард доллар миқдорида давлат кредити ажратишига келишиб олдик ва биз буни амалга оширамиз. Ҳозирда, билишимизча, молия вазирларимиз бу борада профессионал даражада иш олиб боришмоқда. Ҳарбий соҳадаги ҳамкорликни ҳам давом эттирамиз. Беларусь бизнинг коронавирусга қарши вакцинани оладиган илк давлат бўлади», деган Путин.\nЛукашенко Путинга ва «барча россияликлар»га президентлик сайловларидан кейинги даврда қўллаб-қувватлаганликлари учун миннатдорчилик билдирган. У россияликлар президентига Беларусдаги воқеалар бўйича батафсил гапириб беришни ваъда қилган.\nБундан ташқари, у яна бир бор Беларусдаги намойишлар ортида ташқи кучлар турганига шама қилган.\n«Беларусдаги вазият ҳақида барчасини кейинроқ батафсил айтиб бераман - у ерда асл ҳолат ОАВда ёзилаётганидек эмас. Одамларимиз дам олиш кунлари кўчаларга чиқишади, биз улар юриши учун Минскнинг бир қисмини очиб қўямиз.\nСиз бизни қўллаб-қувватлаяпсиз, бунинг учун шахсан сизга ва барча русларга миннатдорчилик билдираман, барчасига, уларни санаб ўтмайман. Бу сайловдан кейинги даврда бизни қўллаб-қувватлашда ким иштирок этган бўлса барчага.\nБу биз учун нафақат Беларус ва Россия, балки постсовет республикалари учун ҳам сабоқ. Биз бу ҳақда ЕОИИ йиғилишида, аввало, КХШТда гаплашамиз ва МДҲ доирасида гаплашадиган гаплар бор.\nАгар кимдир Беларусь чегараларидан ташқарида туриб қўлларини қашимоқчи бўлса, биз ҳам исталган вақтда шундай қилишимиз мумкин. Иттифоқ давлати чегарасида ҳеч кимга қуролини пеш қилишга йўл қўймаймиз. НАТО биз билан ҳисоблашмайди, истаган вақти ҳарбий машғулотлар ўтказади. Шунинг учун биз ҳам шундай қиламиз. Улуғ ватан урушидаги хатоларга йўл қўймаслигимиз керак. Россия — катта оғамиз. Бизнинг давлат ва бизнинг халқларимиз ҳамиша дўстона бўлиб қолади. Мен жуда мамнунман, сиздан миннатдорман, сиз Беларусь чегаралари - Иттифоқ давлати чегаралари эканини намойиш этдингиз», деган Лукашенко.\n«Лукашенко — қонуний президент»\nМузокаралар якунида Дмитрий Песков чиқиш қилиб, Россия Беларусдаги сайлов натижаларини тан олиши ва Александр Лукашенкони мамлакатнинг қонуний президенти сифатида билишини маълум қилди.\n«Александр Григорьевич Беларусь Республикасининг легитим президенти ҳисобланади. У давлатлар ўртасидаги муносабатларда президент Путинга юзма-юз келадиган президентдир. Сайлов натижаларидан норози бўлганлар ҳам биродар Беларусь халқи фуқаролари ҳисобланади, биз уларнинг барчасини бирдек қадрлаймиз. Аммо биз Беларусдаги ўзгаришлар конституцион жараёнларга зид шаклда эмас, ҳуқуқий майдонда рўй беришини истаймиз», деган Песков.\nПесков шунингдек Россия ҳамиша «Беларусь иқтисодиётини қўллаш учун ёрдам кўрсатиб келгани ва бундан кейин ҳам ёрдам беришда давом этиши»ни қайд этиб ўтган. Матбуот котиби Москва 1,5 миллиард доллар миқдоридаги кредитни Лукашенко учун эмас, Беларусь учун тақдим этаётганини қўшимча қилган.\n9 август куни Беларусда навбатдаги президентлик сайловлари ўтказилиб, унда Александр Лукашенко яна бир марта ғалаба қозониб, қаторасига олтинчи марта мамлакат президентлигига сайланди. Марказий сайлов комиссияси у 80 фоиз атрофида овоз олгани ҳақида малум қилди.\nРасмий натижалар эълон қилиниши биланоқ мамлакатда оммавий намойишлар тўлқини бошланди. Намойишчилар сайлов натижалари сохталаштирилганини айтиб, қайта сайлов ўтказилишини талаб қилишди.\nБеларусь мухолифатчиларининг катта қисми сайловда Светлана Тихановская ғалаба қозонганини айтишмоқда, яна бир қисми эса овоз беришнинг ҳақиқий натижаларини аниқлаб бўлмаслиги туфайли мамлакатда янги сайловлар ўтказилиши кераклигини айтишган.\nСветлана Тихановская турмуш ўртоғи, машҳур блогер, сайловолди кампанияси бошлаган Сергей Тихановский қамоққа олингач президентликка номзод бўлганди.\nЎтган якшанба куни Беларусь ИИВ маълумотига кўра, мамлакатда навбатдаги намойишлар вақтида 774 киши қўлга олинган.\nМосква ҳамон Лукашенкони қонуний президент сифатида ҳисоблайди. Ўтган ҳафтада Россия президенти матбуот котиби Дмитрий Песков ҳамиша сайловлардан кейин норозилар топилиши, Беларусдаги норозилик акциялари барча беларуслар ҳам Лукашенкога қарши чиқаётганини англатмаслигини айтиб ўтганди. “Замин” янгиликларини “Youtube”да кузатиб боринг\n8-02-2020, 06:30, Дунё\nПутин Лукашенкога нонуштага сувда тайёрланган бўтқа таклиф қилди\n7-02-2020, 23:30, Дунё\n1-07-2019, 07:09, Дунё\n2-01-2019, 09:39, Дунё\nЛукашенко Путинга ўз томорқасидан бир неча қоп картошка совға қилди (видео)\n30-12-2018, 08:37, Дунё\nҚР президенти Сочида ЕОИК доирасида Путин билан учрашади\n14-05-2018, 14:02, Дунё


25 Сентябрь 09:36\nTOKYO. KYODO- Kazinform – Токиодаги Олимпия ўйинлари ташкилотчилари харажатларни камайтириш бўйича таклифлар тўплами доирасида расмийлар сонини 10-15 фоизга қисқартирмоқчи. Бу ҳақда Kazinform Kyodo агентлигига асосланиб хабар беради.\nКоронавирус пандемияси сабабли ўйинлар март ойида қолдирилган эди. Энди ташкилотчилар ҳам, Халқаро Олимпия қўмитаси ҳам мисли кўрилмаган бир йиллик кечикиш туфайли қўшимча харажатларни камайтирмоқчи.\nХусусан, ташкилий қўмита объектиларни ёруғлаштириш ва қўшимча энергия манбалари сонини камайтирадиган инфратузилмани ислоҳ қилишни таклиф қилди. Ўйинларни енгиллаштириш бўйича 52 пунк ҳисобга олинган.\nҚайта кўриб чиқиш режасига кўра, Олимпиаданинг очилиш ва ёпилиш маросимларига таклифномалар сони 20 фоизга қисқартирилади, озиқ-овқат ва ичимликлар менюси қайта кўриб чиқилади. Энди Олимпиадада қатнашадиган расмийлар ва улар билан боғлиқ гуруҳлар жамоат транспортидан фойдаланишлари керак.


Рўзиқул Бердиев: “Бугун футболчиларимиз ҳақиқий характерини кўрсатишди” - Offside.uz – Offside'да бўлинг, офсайдда қолманг!\nРўзиқул Бердиев: “Бугун футболчиларимиз ҳақиқий характерини кўрсатишди”\nМатбуот анжуманинг навбатдаги қисмида жамоамиз устози Рўзиқул Бердиев ва бугунги учрашувнинг энг яхши ўйинчиси сифатида эътироф этилган, Бобир Абдухолиқовлар иштирок этишди.\nРўзиқул Бердиев: - “Бухоро” жамоасида тажрибали ўйинчилар йиғилишган, бугунги учрашувдан кейин жамоа олдига бемалол чемпионлик вазифасини қўйса ҳам бўлар экан деган, фикрга келдим. Жамоада юқори тажрибага эга футболчилар жам бўлган. Аммо футболчиларимизнинг бугунги кўрсатган ўйинига алоҳида миннатдорчилик билдираман, рақибга нисбатан тезроқ ўйнадик ва фикрладик. Бу орқали бугун биз ишончли ғалабага эришдик. Гувоҳ бўлдиларингиз, футболчиларимиз бугун ўз характерини ҳам намойиш қилишди. Ўша биринчи голдан кейин улар тушкунликка тушишмади ва олдинга боришди. Натижада ишончли ғалабани қўлга киритдик. Бу ҳолат албатта мураббийларни хурсанд қилади. Йигитларимизнинг ўйинидан мамнунман. Уларга яна бир марта раҳмат айтаман.\nБиз рақибни яхши ўрганган эдик. Рақиб футболчиларини асабийлашиши учун, футболчиларимизнинг тезкор ҳаракатлари ҳам сабаб бўлди. Биз бунга тайёр эдик. Рақиб қупол ўйнайдими ёки бошқачами, қўрқмасдан ўйнаш керак. Бошқача айтганда футболчиларимизнинг ҳам энди ёшлиги қолмади. Улар ҳар қандай рақиб билан муносиб курашиши керак.\nДраган Черан? Ҳужумчимиз айни пайтда уйда муолажа олаяпти. Биз у билан алоқада бўлиб турибмиз. У эртага Қатарда бўлади ва навбатдаги ўйинга тайёр. Аслида уни тезроқ майдонга қайтиши учун юртига юборган эдик. Чунки у ерда бу жароҳатларни тез даволайдиган мутахасислар кўп. У бизга керак, кетма-кет оғир ўйинларни ўтказаяпмиз, у буни яхши англаб турибди.\nБобир Абдухолиқов: - Аввалом бор ассалому алайкум. Сўзимни бошида мухлисларимизга ташаккур билдираман. Улар бугун бизни охиригача қўллаб-қувватлаб туришди. Бугунги ғалабамизни мухлисларимизга бағишлаймиз. Уларнинг хурсанд бўлиши учун доимо боримизни берамиз. Навбатдаги ўйинларда ғалаба қозониш учун майдонга тушамиз.\n10/03, 00:07 0


14 октябрь, 2019, 21:05\nТеглар:Вадим Абрамов | Яман | ФК Бунёдкор\nЎзбекистон миллий терма жамоаси таркибида дебютини ўтказган Санжар Қодирқулов кўпчиликнинг эътиборини ўзига қарата бошлади.\nКутилганидек, Яманга қарши учрашувда терма жамоамизнинг бошланғич таркибида ўзгаришлар кузатилди. Айниқса, термага охирги бўлиб таклиф қилинган «Бунёдкор»нинг ёш футболчиси Санжар Қодирқуловнинг асосий таркибдан жой олгани барча учун сюрприз бўлганди. Лекин учрашувдаги биринчи голни айнан Қодирқулов киритганлиги, қолаверса, ўйин давомида ўзии йўқотиб қўймасдан яхши таассурот қолдирганини Абрамовнинг яна бир бор топқирлиги билан боғлаш мумкин. Биз эса учрашув қаҳрамонларидан бирига айланган Санжар билан ўзимизни қизиқтирган мавзуларда суҳбатлашдик.\n- Миллий терма жамоадаги дебютингиз ҳар томонлама омадли чиқди. Бош жамоамиз сафидаги илк ўйин, илк гол ва якунда ажойиб ғалаба. Ваҳоланки, миллий термага охиргилардан бўлиб чақирилгандингиз, аммо барчаси сиз учун тез содир бўлгандек…\n- Тўғри, ҳаммаси чиндан ҳам мен учун тез содир бўлди. Бунгача мен олимпия терма жамоасининг йиғинида эдим. Миллий термага қарши ўтказилган ўртоқлик учрашувидан кейин эртаси куни Вадим Абрамов мени бош жамоага чақирди. Тўғриси, бу таклиф мен учун кутилмаганда бўлди. Яманга қарши учрашувдан олдин эса майдонга тушаманми-йўқми, буни билмагандим. Биласизми, ўйин куни асосий таркибда майдонга тушишимни эшитишим биланоқ мени ҳаяжон босди. Барибир бу мен учун миллий термадаги биринчи ўйин эди, қолаверса, расмий мақомдаги беллашув, бундан ташқари, ўз майдонимизда минглаб мухлисларимиз қаршисидаги ўйин эди. Худога шукрки, юзим ёруғ бўлди. Ҳаммага раҳмат айтаман. Учрашувдан аввал жамоадошларим ҳам мени қўллаб-қувватлашди. Ҳавотир олма, ўйинда биз бормиз, ўзимиз сени қўллаб турамиз деганларидан сўнг мендаги босим анча камайди. Майдонга тушиб, ҳакамнинг биринчи хуштагидан кейиноқ энди орқага йўл йўқ дея астойдил ўйнашга ҳаракат қилдик. Шу ўринда Вадим Карленовичга алоҳида раҳмат айтаман. Чунки у менга қўрқмасдан мана шундай ўйинда ишонч билдира олди. Табиийки, шу куни ҳиссиётлар ҳам ўзгача бўлди. Тўғриси, шунча ишқибозлар қаршисида биринчи марта ўйнадим. Гапнинг очиғи, ҳали бундай муҳитда ўйнашимни кутмагандим. Мухлислар стадионда жуда ажойиб муҳитни яратиб беришди. Бундан кейин ҳам уларнинг ишончларини қозонишга ҳаракат қиламиз.\n- Тўғри, сизнинг асосий таркибда майдонга тушишингиз кутилмаган ҳолат бўлди. Лекин шунга қарамай, баҳс бошидаёқ ажойиб гол урган ҳолда ҳаммасини бошлаб бердингиз…\n- Ҳа, буниси ҳам мен учун кутилмаганда юз берди. Албатта, майдонга боримни бераман деб тушгандим. Лекин тан оламан, дебют ўйинимдаёқ мана шундай катта ўйинда гол уришимни ҳаёлимга ҳам келтирмагандим. Аммо кўриб турганингиздек, гол ҳам урдим ва Худога шукр келтираман.\n- Бунгача сизни мухлислар асосан «Бунёдкор»даги ўйинларингиз орқали билишарди. Терма жамоа эса бу алоҳида мавзу ва унинг аудиторияси ҳам катта. Шунинг учун дастлабки ўйинингиздан сўнг энди сизга бўлган қизиқиш, эътибор ва муносабат ҳам ортиб бормоқда. Бу ҳолатда сиз учун ўзига хос реклама вазифасини ҳам ўтаётгандек…\n- Тўғри айтдингиз, бу халқ жамоаси. Айнан халқнинг назарида бўлган жамоа ҳисобланади. Клуб эса ўз номи билан клуб ва у ерда бошқа вазифа. Терма жамоада эса мутлақо бошқача вазифалар қўйилади. ОАВ ва интернетда кўп ёзишаётгани эса бир томондан хурсанд ҳам қилади. Лекин бошқа тарафдан олиб қараганда, ўзига яраша босим ҳам бўлади. Насиб қилса, бундан ҳам яхшироқ ўйнаб ватаним терма жамоасининг ғалабаларига ҳисса қўшиш учун бор кучим билан ўйнайман. Мухлисларга эса битта гапни айтишим мумкин: майдонга тушганимда боримни бериб ўйнайман, бу борада шубҳа қилмасликларини сўраб қоламан.\n- Шу ўринда футболга қандай кириб келганингиз, илк мураббийингиз ким бўлгани ҳақида ҳам тўхталиб ўтсангиз?\n- Футболга 12 ёшимда келганман. Сергелидаги «Баҳор» деган маҳалласида машғулотларни бошлаганман. Биринчи мураббийим Нуриддин ака. Шундан кейин бироз вақт ўтиб мени «Бунёдкор» академиясига қабул қилишган. У ердаги биринчи мураббийларим – Ёрқин Назаров билан Абдумалик Сатторович.\n- Айтиш жоизки, сиз олимпия терма жамоасининг аъзоси ҳисобланасиз. Сизнинг миллий термада тўп суришни бошлаганингиз эса фаолиятингизда янги саҳифа очилганидан далолат. Лекин, барибир олимпия билан миллий терманинг ўзига яраша фарқлари бор. Яъни, бирданига олимпиядан бош жамоага ўтганингиздан кейин мослашишга қийналмадингизми?\n- Тўғри айтдингиз, бу ердаги муҳит бошқача. Ҳаммаси профессионал ва номи чиққан ўйинчилар. Яширмайман, миллий терма жамоага биринчи марта келганимда мени қандай кутиб олишаркин, ким ўзи бу бола, деб ўйланишса керак, деган ҳаёлларга борганман. Қолаверса, бош жамоамизга мослашиб кетишим ҳам қийин бўлса керак, деб ҳам ўйлаганман. Аммо жамоага келганимда барча футболчилар мени яхши кутиб олишди. Жамоадаги барча футболчилар мендан катта ва улар мени худди ўз укасидек қабул қилишди. Бунинг учун уларга миннатдорчилик билдираман. Тўғри, қаердадир танқид қилишади, қаердадир мақташади, бу эса футболнинг бир қисми. Барибир катталардан ўрганадиган жиҳатларимиз кўп.\n- Аслида ҳам сиздан ички муҳит ҳақида сўрамоқчи эдим. Фаластиндаги мағлубиятдан кейин турли гап-сўзлар пайдо бўлганди. Ҳозир эса вазият ўзгаргандек. Сиз эса терманинг янги футболчиси сифатида ҳаммасини кўрдингиз…\n- Очиғи, учрашувдан олдин босим бор эди, ҳозир эса анча камайди деб ўйлайман. Ўйиннинг эртаси куни тикланиш машқларини бажардик. Аммо Вадим Карленович ўйин ҳақида ҳеч нима демади. Албатта, энди бор эътиборимизни Сингапур билан ўйинга қаратганмиз.\n- Шунингдек, кўпчилик Яманни кучсиз эканлигини бизга айтарли қаршилик кўрсата олмаганини айтишмоқда. Бу борада сиз нима дея оласиз?\n- Ҳеч бир рақибни кучсиз деб бўлмайди. Чунки ўша Яман бунгача Саудия Арабистони билан Сингапурга ютқазмаганди. Қайтанга, улар ўша рақиблар дарвозасига иккитадан гол ургани ҳам эътиборга молик.\n- Ўша ўйиндаги голингиз, ўйинингиз ва ғалабадан кейин ўзингизга бўлган ишонч қанчалик даражада ошди?\n- Нима десам бўлади? Ҳа, тўғри, ўзимдаги босим тушди. Ишончга келадиган бўлсак, доим ўзимга ишонаман. Ўша куни жамоадошларимнинг ҳаракатлари эвазига шунақа ўйин кўрсатдим деб ўйлайман. Худо хоҳласа, мана шундай бирдам бўлиб ҳаракат қилаверсак, ҳамманинг ишончи ортади деб ўйлайман.\n- Сиз Вадим Абрамов билан «Бунёдкор»да ҳам бирга ишлайсиз ва унинг хусусиятларини яхши биласиз. Мана, энди у билан миллий терма жамоада ҳам бирга ишлаяпсиз. Айтинг-чи, клуб билан термадаги Абрамовнинг қандай фарқлари сезиляпти?\n- Тўғриси, ўзгаришни кўрмадим. Абрамов олдин қандай бўлса, ҳозир ҳам шундай. Ҳар доим самимий.\n- Аслида Вадим Карленович миллий термани қабул қилиб олганидан кейин кўпчилик «Бунёдкор»дан ҳам футболчиларни чақиришини кутганди ва шундай ҳам бўлди. Айтинг-чи, Абрамов миллий термага бош мураббий бўлгач, сиз ҳам клубдан бир қатор ўйинчиларни жалб этишини сезганмидингиз?\n- Албатта. Чунки «Бунёдкор»да ҳам иқтидорли футболчилар етарлича. Шу боис терма сафида ўйнаб кетиши мумкин бўлган йигитлар талайгина. Вадим Карленович ҳар битта ўзбек паспортига эга бўлган футболчига терма жамоа эшиклари очиқ дегани ҳам бежиз эмас.\n- Шу билан бирга олимпия терма жамоасининг салоҳияти ва имкониятлари юқори баҳоланмоқда. Чунки таркиб жуда иқтидорли футболчилардан ташкил топган. Аммо гуруҳимизга қийин рақиблар тушиб қолишди. Бу ҳақидаги фикрларингиз қандай?\n- Тўғри, бизнинг гуруҳимиз қийин. Лекин ҳеч ким осон гуруҳни кафолат қилиб бермайди-ку. Аслида ҳар қандай гуруҳнинг ҳам ўзига яраша қийинчиликлари бўлади. Мисол учун гуруҳимизга бошқа жамоалар тушишганида ҳам биз 100 фоиз кучимиз билан ўйнаган бўлардик. Шундай экан, ҳозирги рақибларимизга қарши кечадиган ҳар бир ўйинга катта масъулият билан тушамиз. Лекин бизнинг жамоа ҳам чакки эмас. Таркибга кучли ўйинчилар йиғилишган. Худо хоҳласа, албатта мухлисларимизнинг ишончини оқлаймиз. Бизни қандай йўл кутиб турганини ҳамма яхши тушуниб турибди. Барчамиз битта йўл сари бирлаша олсак, маррага биринчи бўлиб етиб келамиз.\nБундан кейинги уйинларда хар бирингиз гол ураман ёки голга ассистентлик киламан деб уйингга тушинглар.


2021 йилда қурилиш соҳасига бюджетдан ажратилаётган маблағлар аввалги йилларга нисбатан кескин ортиб кетди. Биргина уй-жой қурилишига ўтган йилларга нисбатан 2 баравар кўп маблағ йўналтирилмоқда. Шунинг баробарида бюджет кирим-чиқимлари ўртасидаги манфий фарқ катталашяпти.\nЎзбекистонда бу йилги қурилиш кўлами ўтган йилларга нисбатан анча кенг бўлиши кутилмоқда. Ўз навбатида, соҳага ажратиладиган бюджет маблағлари ҳам сезиларли ошаётгани бир қанча рақамларда намоён бўлади.\nУй-жой қурилишига бюджет сарфи ортмоқда\nОхирги 3 йилда уй-жой қуриш дастурига давлат бюджетидан 15 триллион сўм маблағ ажратилган. Бу – йилига ўртача 5 триллион сўмдан тўғри келади, дегани.\n2021 йилга келиб эса мазкур кўрсаткич ўтган йиллардагига нисбатан 2 баробар ўсмоқда, яъни шу йилнинг ўзида қарийб 11 триллион сўм бюджет маблағи (ташқи қарз) ипотека кредитлари асосида харид қилинадиган уй-жой қуриш учун йўналтирилмоқда.\nУмуман олганда, ҳозирги даврга келиб республика бюджетидан қурилишга ажратилаётган маблағлар сезиларли ортаётгани кўзга ташланмоқда.\nБу, бир томондан, урбанизация жараёни жонланаётгани, аҳолининг уй-жой ва қурилишга бўлган талаби ўсиб бораётганини ифодаласа, иккинчи томондан, бюджет тақчиллиги ортишига ҳам сезиларли таъсир кўрсатиши мумкин. Чунки янги ва катта миқдордаги харажатларнинг юзага келиши қўшимча маблағ талаб этади.\nХусусан, 2021 йил уй-жой қурилишига ажратиладиган 1 миллиард доллар атрофидаги маблағнинг асосий қисми давлат ташқи қарзи ҳисобига тўғри келиши ҳам буни ойдинлаштиради.\nПрогнозларга кўра, жорий йилги бюджет дефицити қарийб 37,5 триллион сўмни ёки ялпи ички маҳсулотга нисбатан 5,4 фоизни ташкил этиши кутилмоқда. Бунда қурилиш соҳасининг ҳам маълум улуши бор, албатта.\nЯИМда қурилиш улуши 7 фоиздан ошган\nДавлат бюджети тўғрисидаги қонунда 2021 йил давомида республика бўйича объектларни лойиҳалаштириш, қуриш (реконструкция қилиш) ва жиҳозлаш учун 15 триллион 512 миллиард 398 миллион сўм ажратилиши белгиланган.\n2020 йилда эса бу кўрсаткич 14 триллион 544 миллиард 817 миллион сўмни ташкил этган.\nБунда харажатлар миқдори салкам 1 триллион сўмга ортаётгани кузатилмоқда.\nСтатистика қўмитаси берган маълумотга кўра, 2020 йил якунлари бўйича қурилиш тармоғининг ЯИМдаги улуши 7 фоизни ташкил этди. Бу қарийб 40 триллион сўмга тўғри келади.\n2021 йилнинг январ-феврал ойларида Ўзбекистонда жами 10,6 триллион сўмлик қурилиш ишлари бажарилган бўлиб, 2020 йилнинг мос даврига нисбатан ўсиш суръати 100,4 фоизни ташкил этди.\nБунда, давлат мулкчилигидаги ташкилотлар томонидан жами 517,4 миллиард сўмлик қурилиш ишлари бажарилган. Уларнинг республикадаги улуши 4,8 фоизга тенг.\nКоронаинқирознинг қурилишга таъсири ва аҳолининг қондирилмаган эҳтиёжи\nМасаланинг яна бир жиҳати, коронаинқироз барча соҳалар қатори қурилишга ҳам сезиларли таъсир ўтказгани билан боғлиқ. Пандемия сабаб кўплаб объектлар қурилиши тўхтатилди, аксарияти секинлашди. Натижада уй-жой ва умуман турли объектлар қурилишига бўлган талаб ортиб борди.\nЎтган йилларда уй-жой ҳамда қурилиш объектларига нисбатан қондирилмаган эҳтиёжлар юки 2021 йил чекига тушмоқда.\nУй-жой коммунал хизмат кўрсатиш вазири Шерзод Ҳидоятов талабнинг ўсиш сабаблари борасида фикр билдириб, шундай деганди:\n«Ҳозир уй-жойга талаб юқорилигига сабаблардан бири менталитетимиз билан боғлиқ. Серфарзандмиз, болалар тез улғайишади ва уларни уй-жой билан таъминлашни ўйлаймиз. Бундай ўйлаб қарасак, чет давлатларда ҳамманинг ҳам ўзининг шахсий уйи йўқ. Улар кўпроқ ижарада яшашади. Ижара тизими ҳам уларда яхши ривожланган. Бизда ижара тушунчаси сал бошқачароқ. Ҳамма «ўз уй-жойим бўлсин» дейди».\nМолиячи Отабек Бакиров ҳам бу борада фикр билдириб, уй-жойга бўлган талабнинг ортишида урбанизация асосий омиллигини айтган.\n«Нима сабабдан бирданига кейинги йилларда уй-жойга бўлган талаб ошиб кетди, деган савол қўйилмоқда. Бу биринчи навбатда туғилиш даражасининг ошаётгани билан эмас, бу урбанизация даражасининг ошаётгани билан боғлиқ. Чунки аввалги даврда одамларнинг туғилиб ўсган жойида қолишига, иш жойларини ҳам асосан туғилиб ўсган жойларида яратишига эътибор қаратилган бўлса, кейинги пайтда урбанизациянинг нисбий самарадорлиги тушуниб етилмоқда. Биз ҳозир урбанизация билан боғлиқ йиғилиб бораётган талабнинг қондирилишига дуч келяпмиз, десак тўғри бўлади», деган у.\nМутахассис фикрича, тизимдаги асосий муаммолардан бири – иқтисодий рағбатлантириш масаласининг оқсашида. Хусусан, уй-жой қурилиши учун «узун ресурслар» («узун пуллар») бўлмаган. Чунки давлат авваллари бу секторга катта маблағ ажратмаган. Тижорат банклари эса хориждан бу масалага ресурс жалб қилишдек рискка бормаган. Шу сабабли, йирик ресурсларнинг йўқлиги биринчи муаммо бўлса, иккинчи масала аҳолининг турмуш даражаси юқори бўлмагани билан боғлиқ.\nМаълумотларга кўра, сўнгги 3-4 йилда Ўзбекистонда йилига 30-35 мингта квартира қурилди, аммо аҳоли талабини қондириш учун йилига 145 мингта хонадон қуриш зарур.\nБу жараён хусусий секторни ривожлантириш баробарида, давлат ҳам йирик миқдордаги харажатларни амалга оширишини тақозо этмоқда.\nБюджет харажатларига талабалар ётоқхоналари ҳам қўшилмоқда\nЯқинда президент бошчилигида ўтказилган мажлисда бюджет харажатларига яна бир қурилиш объекти – талабалар учун қуриладиган ётоқхоналар қўшилгани маълум бўлди.\nОлий ва ўрта махсус таълим вазири Абдуқодир Тошқуловнинг билдиришича, 2021-2025 йилларда талабаларга жами 92 500 ўринга эга ётоқхоналар қурилади ва бунинг учун 4,4 триллион сўм маблағ ажратилади.\nБундан ташқари, 2021 йил 1 майдан бошлаб республикадаги 130 мингдан зиёд талабага ижара тўловининг ярми давлат томонидан қоплаб берилади.\n2021 йилги бюджет прогнозлари қандай?\nПандемия ҳамон давом этмоқда. Бу давр иқтисодий кўрсаткичлар аниқлигини камайтиради. Албатта, Ўзбекистон иқтисодий барқарорлиги бевосита дунё иқтисодиётига боғлиқ.\nИнқироз даврида республика бюджет сарфининг ўсиб бораётгани, даромадлар харажатлардан қарийб 5,4 фоиз кам бўлиши кутилаётгани фонида ташқи қарз жалб қилишга асосий урғу қаратилмоқда.\nМолия вазири Тимур Ишметов 2021 йил учун 5 миллиард доллар миқдорида ташқи қарзи жалб қилиш белгиланганини маълум қилган. 2020 йилда олинган давлат ташқи қарзлари 5,3 миллиард долларни ташкил этган.\nАйни пайтда, Ўзбекистоннинг давлат қарзи ЯИМнинг 40 фоизидан ошган.


Японияда икки маҳбусга чиқарилган ўлим ҳукми ижро этилди\nЯпонияда икки жиноятчига нисбатан энг олий жазо ижро этилди. Kyodo ахборот агентлиги хабар қилишича, мамлакат адлия вазири Иваки Мицухидэ шундай кўрсатма берган.\nЖиноятчилардан бири Ясутоси Камата 1985-1994 йиллар оралиғида Осака шаҳрида беш кишининг умрига зомин бўлган. Унинг қурбонларидан бири 9-ёшли қиз эди.\nЯна бир олий ҳукм 56 ёшли аёл Дзюнко Ёсидага нисбатан амалга оширилди. У 1998 ва 1999 йилда 2 дугонасининг турмуш ўртоқларини ўлдирган. Шу билан у, 593 минг АҚШ долларига тенг 67 млн иен миқдоридаги суғурта тўловларини олишни режалаштирган.\nҚайд этиш жоизки, охирги ўлим жазоси Японияда ўтган йилнинг декабрида ижро қилинганди. Умуман, мамлакатни бош вазир Шиндзо Абэ ҳукумати бошқаришни бошлаганидан бери 16 нафар жиноятчига нисбатан ўлим жазоси ҳукми ижро этилган. Яна 120 киши ўзига нисбатан ҳукмнинг ижросини кутмоқда.\nЯпон қонунчилигига биноан, бунинг учун мамлакат адлия вазирининг буйруғи талаб этилади.


Қодирий, Чўлпон ва бошқалар\nАдабиётшунос олимларимиз-мунаққидларимиз Абдулла Қодирий, Чўлпон, Элбек, Усмон Носирнинг ноёб қобилиятлари ва ўлмас асарлари ҳақида авлодларимиз учун жуда қимматли маълумотларни ёритмоқдалар. Бунинг учун уларга ҳар қанча таҳсин ўқисак-да, озлик қилади. Лекин биз адибларимизни инсон сифатида нечоғлик биламиз? Мен ўз сўзимда у зоти-шарифларнинг баъзи фазилатлари ҳақида гапирмоқчиман.\nАбдулла Қодирий бағри кенг, садоқатли, халқимизга ўта меҳрибон, баркамол, ҳожатбарор, чин инсон эдилар.\nУ зотнинг ўзлари меҳмон чақиришни яхши кўрсалар-да, шоҳона зиёфатларга боришни, тантанали мажлисларда иштирок этишни ва баландпарвоз гапларни тинглашни ёқтирмас эдилар. Машҳур ёзувчимиз кишилар бойлиги ва лавозимини писанд этмай, фақат одамийлигига қараб муомала қилардилар.\nДўстларининг аксарияти адабиёт, дин арбоблари, ишчилар, деҳқонлар, косиблар, кўнчилар ва бошқа касбдаги шинаванда чапанилар эди. Ўзларида ҳам сезиларли даражада чапанилик бор эди. Машҳур боғбон Иноғомжон ота билан яқин муносабатда бўлганига кўп бор шоҳидман. Боғ парвариши ҳадисини у кишидан олган бўлсалар ажабмас.\nАбдулла Қодирийнинг топиш-тутишлари яхши, қўллари ҳамиша очиқ, сахий эди, шунданми турмушлари ҳам ўртача кечар эди.\n1933 йили мамлакатда очарчилик ва қаҳатчилик юз берди. Мен ёзги таътилга чиқиб, Москвадан Тошкентга келдим ва ўша куниёқ Абдулла Қодирийни кўргани уйларига бордим. У киши қопчиқ кўтариб дарвозаларидан энди чиққан эканлар. Мени кўриши ҳамоно қопчиқни ерга қўйиб:\n— Э, қадаминг қутлуғ бўлсин, қанчадан бери соғиниб юрган эдим. Кел, жигарим, — дея мен билан қучоқлашиб кўришдилар (авваллари қўл бериб кўришардилар). — Қани, ичкарига юр!\nМени шийпонга бошладилар, чой устида ҳол-аҳвол сўрашдик. Чўлпонни суриштирдилар. Мен Чўлпон бериб юборган икки бўлак ширин кулча (печенье) ва мактубни бердим. Мактубни ўқигач, узоқ хўрсиндилар-да:\n— Чўлпоннинг ўз таъбири бўйича айтсам: «фақат мажнун бўлиб элни севаман», деганлар учун ғурбатда яшаш оғирлик қилади, — дея хатни менга узатдилар.\nМактуб мазмуни ниҳоятда ғамгин бўлиб, унинг ниҳоясида қуйидаги тўртлик ҳам ёзилган экан:\nВатандан дарбадар бўлдим, ғарибман, ошиёним йўқ,\nПаришон ҳолимни сўрғучи руҳи равоним йўқ.\nТирикман, ўлмаганман, лекин инсонликда соним йўқ,\nАгар қатл этсалар, девона Машрабдек тавоним йўқ.\n— Сен бунда дам олиб ёт. Уйда егулигимиз охирлаб қолибди, мен бултурги ҳосилдан қолган маккани ун қилдириб қайтаман, сўнг мазза қилиб гурунглашамиз, — дедилар.\nМен унамадим. Бирга Чуқуркўприкдаги Маҳмуд Сариқнинг тегирмонига бориб, ун қилиб қайтдик. Ўша бир пуд чамасидаги ундан тўрт коса унни олиб, тўрт қўшнисиникига чиқариб юбордилар.\n— Нима қиляпсиз? — деб ҳайрон бўлиб сўрадим.\n— Бу қўшниларимга берилаётган кафсан, — дедилар.\n— Унда менга берадиган кафсанингиз қани? — дедим ҳазил аралаш.\n— Сен кафсанга муҳтож эмассан-да.\n— Мен берган кафсанингиз савобига муҳтожман, — дедим.\n— Ҳа, майли, савобига сен шерик бўлақол, — деб жилмайиб қўйдилар. Хулоса қилиб айтганда, бундайин саховат, олийжаноблик, бундайин чин одамийлик ҳар кимнинг ҳам қўлидан келавермайди, айниқса, очарчилик йилларида! Айнан шундай ноёб фазилатлари учун Абдулла Қодирийни туғишган акамдан кўра зиёдроқ ҳурматлар эдим.\n...1936 йилнинг ёз кунларидан бирида, Абдулла Қодирий бир болага мени зудлик билан айтиб кел, деб тайинлаб юборибдилар. Тезда уйларига етиб борсам, ёлғиз ўзлари шийпонда чой ичиб ўтирган эканлар.\n— Хайриятки уйда экансан, зап вақтида етиб келдинг. Энди, гап бундоқ, иним. Чойдан сўнг тайёргарлик кўрамиз. Кечга меҳмонлар келишади.\nУ кишининг меҳмондўст одам эканлигини билардим. Рўзғорбоплиги ҳам ҳавас қилса арзигулик эди. Аммо меҳмон кутишда асло исрофгарчиликка йўл қўймасди.\nҲаял ўтмай эшикдан кўркам, салобатли бир киши кириб келиб, Абдулла Қодирий у билан ҳазил-мутойиба қилишганча, қучоқлашиб кўришдилар. Сўнг мени:\n— Бу йигит менинг тутинган иним, Москвада ўқийди, таътилга келган, — дея таништирдилар.\nЧойдан сўнг Абдулла Қодирий қўрғончага кириб, ҳадеганда қайтиб чиқавермадилар. Бу орада мен меҳмон билан гаплашиб ўтирдим. Меҳмон Ниҳоятда сўзга чечан экан. Мен ийманиброқ турдим. Меҳмон мени қайси институтда ўқишимни сўраб билгач: «Ҳа, мен сизни ғойибона танийман, сиз иккинчи курсни битириб, учинчи курсга ўтдингиз. Шундайми?» деди. Бу ҳам етмагандек, Москвада талабаларнинг қайси институтда, қайси курсда таълим олаётганини ҳам янглишмай айтиб берди. Мен ҳанг-манг бўлиб қолдим. Шу аснода Абдулла Қодирий бир лаганда қўрада пиширилган дунбул жўхорини олиб чиқиб, ўртага қўйдилар. Зўр иштаҳа билан едик, ундан сўнг мошхўрда олиб чиқдилар. Меҳмон мошхўрдани мақтай-мақтай биз билан бирга тановул қилди. Сўнг Қодирийдан изн сўраб, хайрлашди, биз кузатиб қолдик. Мен Абдулла Қодирийга бу ўртоғингиз фолбинми дедим-да, у киши билан бўлган суҳбатимизни сўзлаб бердим.\n— Бу меҳмон Москвада, Миллатлар халқ комиссарлигининг юқори лавозимида кўп йиллар ишлаган Абдулҳай Тожиев деган киши. Жуда зийрак, хотираси зўр, ақли расо, дилкаш, бутун умрини халқимиз, ватанимиз равнақи йўлига тиккан, юрт бойлиги, мунавварлиги учун жонини аямайдиган одам, — дедилар.—У ҳозир Тошкент шаҳар ижроия қўмитасига раис қилиб тайинланган. Келгусида Файзулла Хўжаев ўрнига ўтса ҳам ажаб эмас.\nМен, Абдулла Қодирийнинг Акмал Икромов, Файзулла Хўжаев билан яқин дўст бўлганларини сезардим, лекин улар тўғрисида ҳеч нарса гапирмас эдилар. Негадир шу дамда жуда очилиб кетдилар шекилли: «Хўб, яхши раҳбарларимиз бор», деб яна бир воқеани гапириб бердилар.\n— Яқинда Акмал Икромов мени чақириб, «Ўтган кунлар» романингизни қайта нашр қилсак, шу шарт биланки, сиз Юсуфбек ҳожининг руслар улуғ ёвимиз, деган жойини ҳамда Отабекнинг русларга қарши жангларда ҳалок бўлгани каби ўринларини таҳрирдан ўтказсангиз, сизга ўттиз минг сўм берар эдик, деди. Мен агар сиз айтган ўринлар олиб ташланса, роман романликдан чиқиб, сариқ чақалик ҳам қиммати қолмайди, деб жавоб қилдим. Акмал Икромов фикримга қўшилди.\nАкмал Икромов, Файзулла Хўжаев ва Абдулҳай Тожиев сингариларни аксилинқилобчи, миллатчи ташкилотларнинг аъзолари деб қораладилар. Халқ дўстларини — халқ душманлари дея бадном қилиб отиб ташлаган замон, ахир қандайин замон? Сталин замонасининг қонхўрлик кирдикорлари халқимиз юрагида битмас-туганмас жароҳат бўлиб қолди.\nКечки пайт Ғулом Зафарий, Ғози Юнус, Чўлпон, Элбек, Ойбек, Ғафур Ғулом, Ғайратий, Санжар Сиддиқ, Юсуф Латиф ва Собир Абдулла кириб келишди. Шийпонда ўтириб қурган суҳбатимиз аста-секин қизий борди. Чўлпон йиғилганларга қарата:\n— Эй, менинг майпараст дўстларим! Мана, майхонага жам бўлдик. Ихтиёрни соқийга берамиз. Май соқийдан, сархушлик биздан, — деб Ғулом Зафарийга таъзим қилди.\nЧўлпон шийпонни майхона, суҳбатни май, йиғилганларни майпарастлар, мажлис бошлиғини соқий, деб ўхшатиш қилган эди. Суҳбат Ғафур Ғулом, Ғайратий, Собир Абдулла ва Элбек шеърларини ўқиш билан бошланди. Сўнгра Собир Абдулла халқимиз руҳига сингишимли бўлган аруз вазнида шеърлар ёзишни кенг тарғиб қилиш кераклигини таъкидлади.\nЮнус Латиф янги усулда шеър ёзиш ҳозирги замонамизга мос тушади, аруз вазни эскириб қолди, деб эътироз билдирди. Ғози Юнус, Юнус Латифни қаттиқ танқид қилди. Абдулла Қодирий билан Ғози Юнус бир-бирларига қарама-қарши мақолалар ёзишса ҳам, аслида ҳар иккови бир-бирига меҳрибон кишилар эдилар.\nАбдулла Қодирий ҳам Ғози Юнуснинг фикр-мулоҳазаларига юз фоиз қўшилиб. Юнус Латифнинг хатб йўлдан бораётганини айтди ва Ғози Юнусдан сабоқ олишга ундади.\nЧўлпон Навоий даврида Ҳирот шоирлар масканига айланганлигини завқ билан гапирди. Бизда ҳам зўр истеъдодли шоир, ёзувчилар етишиб чиқишига аминлигини изҳор этди. Ниҳоят, Усмон Носир ижодига тўхталиб, замонамизнинг етук шоири, деб баҳолади ва унинг шеърларидан айримларини ўқиб, бу шоирга тан берса бўлади, деди.\nТаржима соҳасининг билимдони, журналист Санжар Сиддиқнинг фикр-мулоҳазаларини диққат билан тинглаб, ҳаммалари ундан мамнун бўлдилар, ўтириш ниҳоясида Ғулом Зафарий:\n— Ҳозирги вақтда ижодкорларимиз бироз бўлса-да, енгил нафас ола бошладилар. Ёзажак асарларимизни тилдан эмас, дилдан ёзайлик. Муросаи мадора деб, буюртма асар ёзишни бас қилайлик, — дея Абдулла Қодирийнинг «Обид кетмон» асари ва Чўлпоннинг айрим шеърларини танқид қилди.\nАбдулла Қодирий билан Чўлпон Ғулом Зафарий фикрига қўшилдилар шекилли, унга ҳеч қандай эътироз билдирмадилар.\nАбдулла Қодирий йиғилганларга миннатдорчилик билдириб, келтирилган овқатга ундади. Овқатдан сўнг яхши ниятлар тилаб тарқалишди. Абдулла Қодирий ҳар йили, ёзнинг айни пишиқчилик палласида диний арбоб, арабшунос Заҳриддин Аълам, бедилшунос Аловиддин махсум, навоийшунос Нодирхон махсум ва кекса авлодга мансуб бўлган шоирлардан Тавалло, Хислат, Мискин, Тошқин ва шу каби яқин биродарларини меҳмонга чақириб тарих, тиббиёт, мантиққа оид масалалар ҳақида суҳбатлашардилар. Заҳриддин Аълам Муҳаммад пайғамбар ҳадисларини, Саҳиҳ Бухорий ва ат-Термизий асарларини муҳокама қилар, Аловиддин махсум ва Нодирхон махсум Бедилу Алишер Навоий асарларини, улардаги ислом динига тааллуқли жойларини ўқиб тафсил қилишарди. Халқимиз тарихини пухта билган адиб диний урф-одатларга ҳурмат билан ёндашарди. Аммо бидъату хурофот билан асло ,чиқиша олмасди. Адибнинг бу фазилати асарлари қаҳрамонлари табиатига ҳам кўчган.\nМенинг мазкур соҳадаги маълумотим оз бўлганлиги учун сукут сақлаб тинглардим. Абдулла Қодирий эса, улар билан бемалол баҳслашар ва баъзан ўзининг билимдонлигидан дўстларининг олқишларига ҳам сазовор бўлар эди. Уларга дастёрчилик қилишдаги нозик хатти-ҳаракатларни Абдулла Қодирийдан унча-мунча ўрганган бўлсам-да, мавлоноларга бекаму кўст хизмат кўрсатиш менга хийлагина оғир кўчар эди. Чунки Абдулла Қодирий ҳар бир суҳбатга бутун вужуди билан берилиб, меҳмонларни қай тариқа кутишни тамомила менинг ихтиёримига ташлаб қўярдилар. Уларнинг йиғилишлари жума куни эрта билан бошланиб, шом намозидан сўнг тугар эди. Намозларини ҳам шийпонда ўқишар эди. Шу аснода бир нарса эсимга тушиб қолди. Мўминжон Муҳамаджон ўғли Тошқинни дўстлари орқаворатдан Мўмин кофир дейишар эди, бир гал у кишиям намоз ўқигани гувоҳи бўлганман. Унга Абдулла Қодирийнинг даъватлари кор қилган бўлса ажабмас.\n..,.1937 йилнинг охирларида Тошкентга келсам, юрт алғов-далғов. Қама-қама авжга минган экан. Маҳалламизда Миромил деган дўстим бор эди, у менга: «Сени уч-тўрт марта сиёсий идора ходимлари сўраб келишди. Мен ва маҳалла фаоллари сенинг бу ерда эмаслигингни айтганимиздан сўнг, мабодо келиб қолгудай бўлсанг, уларга хабар қилишимиз тўғрисида тилхат олиб кетишди. Сен ҳеч кимга кўринмай шу бугуноқ Тошкентдан чиқиб кет», деди. Мен ўша заҳотиёқ Мирзачўлнинг овлоқ бир қишлоғида яшайдиган танишимни қора тортиб, Тошкентдан чиқиб кетдим ва ўша ердаги бошланғич мактабда ўқитувчилик қилдим. Ниҳоят, эл-юрт бир оз тинчигач, яна Тошкентга қайтиб келдим. Сочимни тақир олдириб, кийим-бошларимни ҳам ўзгартириб, муллавачча сифат ўқитувчи бўлиб ишлаб юрдим. Шу-шу Қодирий ҳазратларини бошқа кўрмадим.\nМен, Абдулла Қодирий ҳақида ўйласам, дарҳол Чўлпон кўз ўнгимда гавдаланади. Назаримда, уларнинг маслаклари ҳам, қаро тақдирлари ҳам бир-бирига эгизакдек: ҳар иккисининг азиз бошлари туҳмат ва маломат тошларига нишон бўлди. Мумтоз қаламкашларга ғаразгўй, имонсиз, виждонсиз кимсалар тегиб ўтдилар, тегмаганлари кесак отиб ўтдилар. Илондан қўрққан ола арқондан чўчийди, деганларидек ҳозирги кунда ҳам Чўлпон ижодини холисона талқин этишдан чўчийдиганлар орамизда йўқ эмас. 20—30-йилларда ҳақ ва ҳақиқат кўзига тик қараб Чўлпоннинг бетакрор қобилият соҳиби экани, асарлари, айниқса бадиий жиҳатдан юксаклигини ошкора айтган диёнатли олим-мунаққидларимиздан Абдулла Авлоний, Вадуд Маҳмуднинг фикр-мулоҳазалари бу кунларда ўз ифодасини топди, деб баралла айта оламиз. Унинг асарлари халқимиз дилига Чўлпон — тонг юлдузидек нур сочиб турибди.\nМен Чўлпон билан 1929 йили танишган бўлсам-да, 1932—1935 йиллари Москвада ўқиб юрганимда у билан дўстлашиб: қолган эдим. Ҳафтада икки-уч марта кўришиб, эзилиб-ёйилиб суҳбатлашардик.\nЧўлпон оддий кийингани билан салобатли кўринарди, қадди-қомати келишган, теран фикрлайдиган зўр қаламкаш сифатида танилган эса-да, мен билан сирдош эди, хуш муомалада бўларди. Чўлпоннинг унча-мунча санъаткорлик қобилияти ҳам бор эди. Чўлпон менга «Гамлет» асари таржимасини ўқиб берган ва Ҳамза номидаги академик драма театрининг қайси актёри қайси ролни ижро эта олишини айтган эди. Мен Тошкентга келиб «Гамлет»ни кўргач, Чўлпоннинг дидига қойил бўлдим. Чўлпон ўзининг «Қаландар ишқи», «Галдир» деган шеърларига ўзи куй басталаган эди. Хонандаликдан ҳам бироз хабари бор эди. Ўзаро суҳбатларимиз асносида паст пардада, айниқса, «Шашмақом»дан хиргойи қилишардик. Аммо гурунгимизнинг кўпроқ қисми шеърият бобида кетарди.\nБир суҳбатда Чўлпон менга:\nВафо расмин билиб билмазлига солмоқда жононим,\nЖафо расмин қилиб қилмазлига солмоқда ҳоқоним, —\nдеб бошланадиган шеърини ўқиб берди. Шубҳасиз, шеърдаги ҳоқон золим Сталин эди.\nЧўлпон Сталин сиёсатидан зорланиб ёзган шеърларини менга ўқиб берар ва дарҳол йиртиб, ёқиб юборарди. Сўнг дафтар ҳошиясига «бу шеърнинг мазмунини оловлардан сўра!» деган жумлани ёзиб қўярди. У, Абдулла Қодирий билан бир қаторда Абдулла Алавий билан ҳам жуда яқин сирдош-дўст эди, шу боисдан, унинг бевақт вафоти шоирга ҳаддан ташқари оғир мусибат келтирди.\nЧўлпон Абдулла Алавий вафотидан сўнг ҳам унинг онаси ва жияни Музайяна Алавия билан хат орқали мунтазам алоқада бўлиб турди. Кунлардан бирида ўғлининг вафотига бағишлаб онаси ёзган марсияга Чўлпон мухаммас боғлаб, менга ўқиб берган эди. Тўхтасин Жалолов ўзининг «Ўзбек шоиралари» деган китобида мухаммасни Абдулла Алавийнинг онаси ёзган дея эълон қилибди. Мен бундан ҳайрон қолиб, у кишига:\n— Домла, бу мухаммас Чўлпонники-ку, нега уни инкор этдингиз, ахир!\nЧўлпон қошида ой эди, юлдуз эди, у бир\nШўрлик она ҳар қанча куйиб йиғласа арзир, —\nдеган жойини Чўлпон эмас, «дўстлар» деб босмага берибсиз!—дедим.\n— Ука! Чўлпон номини тилга олсам мухаммас босилмас эди, — деди у киши.\n— Барибир бу ишингиз яхши эмас, — дедим-да, хайр-маъзурни насия қилиб кетди. Менда мухаммаснинг асл нусхаси бўлмагач, шу кунгача сукут сақлаб юрдим. Хайриятки, Чўлпоннинг жиянида ўша шеърнинг асл нусхаси бор экан, у матбуотда эълон қилди. Энди ҳассос шоирнинг матбуотда босилмаган, аммо халқ қулоғига етиб борган икки шеъри хусусида тўхталмоқчиман.\n— Мен Ҳамза номидаги академик театрида адабий эмакдош эдим. Театр аҳли билан пахтакорларга концерт бериш учун колхозга чиқдик. Вақтдан фойдаланиб, мен деҳқонлар билан суҳбат қурдим. Улар, оғир меҳнатимиз эвазига етиштирадиган пахтамизга оз ҳақ тўлайди, шунинг учун турмушимиз ниҳоятда ночор, деб менга шикоят қилишди. Шунда уларни фикрига ҳамоҳанг мана бу шеърни ёзган эдим, — деб Чўлпон менга қуйидаги шеърни ўқиб берди:\nмахта олувчи айғир,\n—- Санъаткорлар билан Свердлов номидаги театр биносида делегатларга томоша кўрсатиш учун бордик. Мажлис чўзилиб, артистлар зерикиб қолишган эди. Шунда мен ерда ётган «Эпоха» папиросининг бўш қутисига мана бу:\nБундай «Эпохани чекиб тугатинг!\nКуллари кўкларга соврилиб кетсун.\nБу, тутқин эзилган ўзбек боласи\nОловсиз, тутунсиз кунларга етсун!\nшеърини ёзиб, уларни хушлаш учун ўқиган эдим. Бу икки шеър учун бошимда сон-саноқсиз калтаклар синган, — деди шоир хўрсиниб. Қизиққанлигимни англаган шоир, давом этди:\n— Бир куни мени Московдаги Ўзбекистон ваколатхонасига чақириб, Файзулла Хўжаев раислигида ўртоқлик суди қилишди. Московдаги коммунистлар университетининг бир талабаси, айниқса, «Эпоха»га ёзган шеъримни қаттиқ қоралади, Ниҳоят, менга сўз берилгач; «Шеърни папирос қутисига «Эпоха» номи қўйилганига норози бўлиб ёзган эдим», деб Файзулла Хўжаевга юзландим. «Сиз ҳамда ўртоқ Охунбобоёвнинг номи ва сувратларингиз туширилган папиросларни кашандалар: Файзулла Хўжаев 5 тийин, Охунбобоев 4 тийин, деб кўчаю бозорда бақириб-чақириб юрибдилар. Менинг бир айбим бор, у ҳам бўлса Ўзбекистонда туғилганим», дедим. Суд менга огоҳлантириш берди. Суддан сўнг Файзулла Хўжаев ёнимга келиб: «Сиз бу ишимиз учун ранжиманг! Мен сиз тўғрингизда уюштирилган шафқатсиз ҳужумларни юмшатиш учун бир тадбир тариқасида, бу ўртоқлик судини шахсан ўзим уюштирган эдим», дея кўнглимни кўтариб қўйди. Шундан сўнг Чўлпоннинг Ўзбекистонга қайтишига йўл очилган бўлса ажаб эмас.\n1933 йили Москвадаги Катта театр филиалида Лермонтовнинг «Демон» асари асосида қўйилган операни Чўлпон билан бирга томоша қилдик. Шунда Чўлпон менга «Демонини таржима этиш нияти борлигини айтган эди. Бир гал Чўлпондан:\n— «Демон»ни таржимаси нима бўлди, — деб сўрадим.\n— «Демон»ни Усмон Носир шундайин қиёмига келтириб таржима қилибдики, ўқиб бошим кўкка етди. Хоҳласанг сен ҳам ўқиб кўр! — деб таржимани қўлимга тутқазди.\nЧўлпон Шекспир ва Рабиндранат Тагор руҳиятини яхши тушунгани каби Усмон Носир ҳам Лермонтов асари руҳини пухта ўзлаштириб, Лермонтов бўлиб ўзбекчага ўгирган экан. 1931 йили Чўлпон тўғрисида дўстларидан бирининг мақоласи матбуотда босилган эди. Унда Чўлпоннинг ижодига, қобилиятига, услубига юқори баҳо берилган, аммо мақола охирида Чўлпонни ноҳақ қоралаган эди. Шунда Чўлпон менга мақолани ўқиб бериб:\n— Тош бўронларга бардош бериб келаётган шўрлик бошимга бу ҳам кесак ёғдирибди, — дедида, Фузулийнинг:\nМени расволиғимда дўстлар таън этди, душман ҳам,\nБу етмазмики, бир дард орттурурсан дардима сан ҳам,—\nдеган шеърини ўқиб, чуқур уҳ тортган эди.\nЧўлпон ҳар қанча тушкунликка тушса ҳам, халққа суянарди. Шунинг учун ҳам ўқтин-ўқтин «хўб яхши хислатларга бой бўлган ажойиб халқим бор», деб фахрланиб қўярди.\nДарвоқе, Чўлпон Фузулий шеъриятининг чин ошиқларидан эди. Унинг халқ орасида Навоий каби машҳурлигини эътироф этиб, «Фузулийнинг пичинглари» деган бир мақоласида ўзининг фикрларини билдирган эди. «Мен ўйлайманки, турк тилида ёзган ва биз билган (ўзбекларга танилган) классик шоирлар орасида Фузулий ўзининг самимийлиги, куйуб, кўнглидан олиб ёзиши билан алоҳида ўрин тутади. Фузулий ғазалларининг самимийлиги, ёниқлиги ва оташинлигини унинг ижоди ҳақида ёзганлар бир оғиздан деярлик тасдиқ қиладилар. Лекин мен унинг шу ёниқлиги ва оташинлигини янада олдинга қўймоқчиман. Фузулийдан гапирганда, унинг дард-аламидан, унинг чанги осмонга чиқишидан, чуқур маъноларга эга бўлган фалсафий нолишларидан бўрттириброқ гапириш лозим келади. Мана тўрт йўл нарсасини (рубойисини) кўринг:\nҲар дамки баҳор қилди оройиши боғ,\nНовмидлик урди лолаваш бағрима доғ,\nЗеро тиқон узра дутди булбул маскан,\nГул бод гузар чоҳида ёндирди чироғ.\n(Кўклам боғларни ясантиришга бошлаган чоқларда, ҳамма вақт бир умидсизлик келиб менинг кўксимга лоланики сингари доғ уради. Нега десангиз, булбул ўз масканини тиконлар орасига қуради-ю, гул бориб ўз чироғини шамол ўтадиган йўлда ёндиради.)\nИдеалист фалсафа тарафдорлари, айниқса билимдон мутасаввуфлар нима деса десинлар, бу тўрт йўлдаги шикоят, ўз даврига кўра, дунёнинг текиссизлигидан қилинган шикоятдир».\nҲассос шоир ҳам Абдулла Қодирий каби йиғинларда айтадиган фикр-мулоҳазаларини ақл торозусида ўлчаб, сўнг муҳокамага ташлар эди. Аксари ҳолларда ҳар қанча қаршиликлар бўлса-да, ўз фикрида собит қолар, пировардида билдирган фикри тасдиқланар эди. Тахминан 1938 йилнинг охирлари эди. Қариндошларни кўргани Тошкентга келган эдим. Ўша куниёқ қайтиш учун кечки пайт вокзалга яёв кетаётганимда Горький номидаги истироҳат боғи олдида Чўлпоннинг аёлини учратиб қолдим.\nКатя мени кўргач, холироқ жойдаги ўриндиққа бориб ўтирди. Мен бориб сўрашдим. У, мендан:\n— Акангни қамалганидан хабаринг борми? — деб сўради.\n— Хабарим бор, бироқ уйингга бориб, ҳолингни сўрашга ботина олмадим,— дедим мен.\n— Яхши қилгансан, бизникига борганларнинг ҳаммасини таъқибга олишди. Ҳатто бизга сут келтириб берадиган оддий аёлни ҳам олиб бориб сўроқ қилишибди. Хуллас, аканг туҳмат-бўҳтонлар балосига гирифтор бўлди. Мени ҳам неча бор сўроққа чақиришди. Мен, эримга қўйилган айбларнинг барчаси ёлғон-уйдирма, унинг ҳеч қандай айби йўқ, деб ҳақ гапни қайта-қайта такрорласам-да, ишонишмади, — дея қамалиш воқеасини сўзлаб берди. — Бир куни Чўлпон кечаси соат ўн иккиларда уйга қайтди, кайфияти жуда тушкун эди. Мен овқатини олдига қўйиб, дам олгани нарига хонага кириб кетдим. Бир ухлаб, тахминан кечаси соат уч-тўртларда турсам, у қўйиб кетган овқатимни ҳалигача емай хаёл суриб ўтирган экан. Мен: «Тинчликми?» деб сўрадим. У: «Мени бир неча ёзувчию шоирлар тўғрисида уюштирган уйдирма айбларга гувоҳ тариқасида НКВДга чақиришган экан. Сиз фалончи-фалончилар ҳақидаги фикрларимизни қувватлаб гувоҳлик берсангиз, сизни биз мудофаа қиламиз. Сиз ҳамма вақт озодликда бўласиз! Акс ҳолда устингиздан жиноий иш бошлашга тўғри келади. Сизни осмонга кўтариш ҳам, ерга киргизиб юбориш ҳам қўлимиздан келади, дейишди. Мен, ҳатто душманимни ҳам қоралаш учун сохта гувоҳлик беришдан ҳазар қиламан, гуноҳсизларни гуноҳкор этиш сизларнинг қўлингиздан келади. Аммо мен бундай қила олмайман, чунки менда имон бор, менда виждон бор, дедим. Майли, ихтиёр ўзингизда, биздан хафа бўлманг, деб мени бўшатиб юбордилар, деди. Орадан уч кун ўтгач, Чўлпонни қамаб қўйишди.\nМенинг узоқ қишлоққа кетиш фикрим Катяга ҳам маъқул тушди.\n— Балки бир-биримиз билан умрбод кўришмасмиз. Фақат бир-биримиздан рози бўлайлик, — деб йиғлай-йиғлай хайрлашдик.\nЭлбекнинг Ғулом Зафарий, Абдулла Қодирий, Чўлпон ва Абдулла Алавий билан яқин дўст эканлигини биринчи кўрганимдаёқ ҳис этган эдим. У суҳбатдош дўстлари доирасида катта обрўга эга эди. Ўзбек, умуман турк ва форс адабиёти тарихи ва наза-рияси билимдони экани гурунгларимизда билинар эди. Элбек қочирма, киноялар билан сўзлашганда, қайси сўзнинг қандай талаффуз қилинишига аҳамият берар, бунинг устига суҳбат чоғларида содда тилда гапиришни ёқтирар эди. Элбекнинг билимдонлигига Қодирий ҳам, Чўлпон ҳам тан берарди. Шоир Элбек турк ва форс адабиёти ва назариясини пухта билган алломаларимиз — Фитрат ва Абдулла Алавий каби олим ҳам эди. Мен 1930 йили Элбек билан иккинчи марта ҳам Абдулла Қодирийникида кўришдим. Бу сафар у мен билан узоқ суҳбатлашгач:\n— Сени отангни танийман, отанг Бедил шеъриятига муккасидан кетган шинаванда эди, мана сен билан дўст бўлиб қолдик. Хўп десанг, ҳафта сайин кўришиб, суҳбатлашиб турамиз, сен менга адабиёту тарихга доир ечими мушкулроқ саволлар берасан, мен баҳоли қудрат жавоб бераман. Навоий бобомиз айтмишлар: «Билмаганни сўраб ўрганган олим, орланиб сўрамаган ўзига золим». Ана шунда кишининг фикрлаш туйғуси камолга ета боради. Вақти билан ўзим ҳам саволлар ёзиб бераман, жавобини топишда эса қайси китобдан фойдаланишингни айтаман, — деди.\nБиз келишиб олдик.\nАбдулла Қодирий кишиларга хайрли иш қилсалар, ўша одамга сездирмас ва миннат қилмас эдилар. Менимча, у зот Элбекдан менга маънавий ёрдам кўрсатишни илтимос қилган бўлсалар керак. Буни Элбекнинг мени ўзига яқин олгалигидан ва гап-сўзларидан сезардим. Шундай қилиб, мен Элбекдан бир йил чамаси сабоқ олдим.\nЭлбек, айниқса аруз вазнининг билимдони эди. Ҳатто Чўлпон ҳам аруз вазнида ёзган байтларини унга ўқиб бериб, фикрини сўрар эди. Элбекнинг машқ дафтаридаги шеърларининг аксарияти аруз вазнида ёзилган бўлар эди. Мен Элбекка:\n— Нега аруз вазнида кўпроқ шеър ёзасиз? Барибир буларни матбуотда чоп этмайдилар, — дедим,\n— Қўябер, яхши ният ярим мол дейдилар-ку, — деб жавоб берди у киши. Элбекнинг кўп хусусиятлари Чўлпонга ўхшаб кетарди, шу боисдан бўлса керак, уларнинг орасидан қил ҳам ўтмасди,\n1936 йилнинг август ойлари эди. Чамаси Элбек Хумсондаги дала ҳовлисига Ғулом Зафарий, Абдулла Қодирий, Чўлпон, Ойбек, Ғафур Ғулом, Абдулла Қаҳҳор, Ҳамид Олимжон, Уйғун, Берегин ва Ғайратийларни зиёфатга таклиф этиб, мени Усмон Носирга тайинлаган экан. Ўша куни Усмон Носирнинг бетоблиги хуружга миниб, ўзи ҳам боролмаган ва менга ҳам айтмаган экан, бундан хабарим бўлмаганидан Элбекка гинахонлик қилиб, қуйидаги шеърни ёзиб юборган эдим:\nМени бир бенаво дўст бор эди, деб йўқламайсиз-ку,\nҒарибу бекасу афкор эди, деб йўқламайсиз-ку.\nСиза дўст бўлганимга неча йиллар бўлди дарвоқе,\nДилида севгиси бисёр эди, деб йўқламайсиз-ку.\nАзалдан қисматим ушшоқ элига бўлди ҳамдардлик,\nЖунун водийсида чин ёр эди, деб йўқламайсиз-ку.\nЙиғилгач аҳли ашъор, дўстларингиз анжуманларга,\nИним ҳам толиб ашъор эди, деб йўқламайсиз-ку.\nАфандим! Сиз бу Мэқсудийга устоз, элга Элбексиз,\nЭлатлар базмига хуммор эди, деб йўқламайсиз-ку.\nОрадан беш-олти кун ўтгач, Элбек билан учрашдик. У киши менга:\n— Мендан ноўрин гинахонлик қилибсан. Мен сен билан Усмонни зориқиб кутдим.\nМеҳмонларни бошқариш ўзимга қолди. Жуда қийналдим. Ҳа, майли, шу баҳона билан тузуккина шеър дунё юзини кўрибди,—деди.\nЭлбекнинг зиёфатига Абдулла Қодирий ҳам бормаган экан, мен у кишидан сабабини сўраганимда: «Меҳмонлар орасида жинимга ёқмайдирган одамлар бор экан, шунинг учун бормадим», деб Навоийнинг:\nМени истар кишини суҳбатин кўнглим писанд этмас,—\nдеган шеърини ўқиди.\nЭлбек содда, камтарин, ёшларга меҳрибон мураббий эди. Ўзи ростгўй бўлганидан ҳаммага ишонар эди. Кейинчалик ўзига дўст деб билган айрим «дўстллари душман бўлиб чиқди.\nАна шундай кимсаларнинг туҳмат, таъна ва дашномлари Элбекнинг азиз бошига бало бўлиб ёғилди. Элбек шаҳид бўлди.\nУсмон Носир билан тезда яқин дўст бўлиб қолдик. Қибрайдаги дала ҳовлиларда бир неча кун дам олиб қайтганимизнинг эртасиёқ Усмон Носир мени йўқлаб, уйимизга кириб келди. Ҳол-аҳвол сўрашгач:\n— Сен Навоий, Фузулий шеърияти билан яқиндан танишсан, иложи бўлса, уларнинг ижодлари ҳақида менга ёрдам берсанг, — деб қолди.\n— Сен нима деяпсан? Ўзимга энг бўлмаган, қандай қилиб сенга бўй бўламан? У ёғини суриштирсанг, уларни баъзи бир шеърларига умуман, тушунмайман, агар бунга жиддий киришган бўлсанг, сени бир олим-фузало киши билан таништираман, у аллома сенга Навоий, Фузулий, Бедил, умуман, шарқ адабиётидан сабоқ берадилар. Сенга умр бўйи раҳнамолик қилиш ҳам қўлларидан келади, — дедим.\nУсмон жуда ҳам севиниб, шошилиб қолди ва ўша заҳотиёқ иккимиз, арабшунос олим Нодирхон махсум ҳузурларига йўл олдик.\nНодирхон махсум бизни очиқ юз билан кутиб олдилар ва Усмонни у кишига таништирдим. Дастурхон тайёрлаш учун куйманаётган Нодирхон махсумнинг рафиқалари — қариндошим Лутфихон аяга қарашиб турдим, бироз вақт ўтиб, уларнинг ҳузурларига келсам, Усмон Носир Нодирхон махсум билан қадрдон дўстлар каби суҳбатлашиб ўтирган экан. Шу ўринда яна бир нарсани эслаш жоиз кўринади. Усмон Носир хуш табиатли, кишиларга меҳрибон, муомалани ўз ўрнига қўя биладиган, хатти-ҳаракатлари ўта ёқимли, суҳбати ҳар қандай кишини ўзига ром қилар эди. Мен Усмон Носирнинг илтимоси ва мақсадини Нодирхон махсумга айтган эдим, у киши холисанилло ёрдам беришларини билдирдилар ва машғулот вақтларини белгилаб қайтдик. Орадан ўн-ўн беш кун ўтгач, Усмон Носир менга:\n— Дўстим, Нодирхон махсум жаноби олийлари билан таништириб, менга битмас-туганмас хазина бахш этибсан, бу хайрли ишинг учун сендан умрбод миннатдорман, — деди-да, қўшиб қўйди: — Нодирхон махсумнинг Чўлпонга ўхшаш яна бир фазилатлари, камчилигингни шартта бетингга айтиб, кўзингга қараб тураверар эканлар.\n— Бўлмаса, сенга улар лаганбардорлик қилишлари керакми? — деб жўрттага унинг ғашига тегдим.\nУ астойдил куйиб-пишиб:\n— Ҳой эсипаст! Мен уларнинг бу фазилатларини сенга мақтаб, ардоқлаб айтаётибман, — деди.\n— Авваллари, ҳарҳолда, тўрт мучанг тўкис эмас эди.\n— Тўғри айтдинг, — дея у бор овози билан хохолаб кулиб юборди. Мен, Ўсмон Носирга:\n— Нодирхон махсумнинг илмидан Абдулла Қодирий, Чўлпон, Ойбек каби қаламкашлар баҳраманд бўлишган. Сен у зоти шарифнинг этакларини маҳкам тут, — дедим.\n— Нималар деб валдираяпсан? Мен у зоти шарифнинг этакларини қўйиб юборадиган анойилардан эмасман, — деб ҳазил қилди.\nКўп ўтмай, мен ўқишимни давом эттириш учун Москвага кетдим. Шундан сўнг бир-биримиз билан дийдор кўриш бахтига муяссар бўла олмадик.\n1938 йил ёз ойида Нодирхон махсумни зиёрат қилгани уйларига бордим. Ҳол-аҳвол сўрашгач, мен Усмон Носир ҳақида сўз юритмоқчи бўлиб эдим, Нодирхон махсум унинг номини эшитишлари биланоқ кўзларидан шашқатор ёш оқди. Сассиз-садосиз йиғлашиб олганимиздан сўнг, Нодирхон махсум: «Усмон Носир ўз фарзандим каби менга яқин, ғамхўр бўлиб қолган эди. Бу шўрлик бошимга қандай оғир кунлар тушди-я, дея афсус-надоматлар билан гап бошладилар. Навоий ва Фузулий ижодларидан бехабар бирор кишига унинг таъриф ва тавсифларини баён қилсам, муболаға қиляпти, дея шубҳаланиши мумкин. Сенга Усмон Носирнинг ноёб қобилиятини, зўр иқтидорини, англаш ва фикрлаш салоҳиятини билганинг учун гапирганим билан ажабланмайсан», деб бир воқеани айтиб бердилар.\n— Бир куни Усмон Носирга Навоий ва Фузулийнинг «Лайли ва Мажнун» асарини ўқиб, уларнининг ижодларини таққослаб, бу улуғ алломалар тўғрисида мулоҳазалар юритишини топширдим ва бунинг учун ўн кун муҳлат бердим. Орадан роппа-роса икки кун ўтгач, Усмон олдимга ранги синиққан ҳолда келиб, менга таъзим бажо келтирди (ҳар гал кўришганларида тизза тушиб, бош эгиб саломлашар экан). Ўзи гап бошлади: «Мен «Лайли ва Мажнун» билан қўшилиб, қоришиб кетдим, воқеалар тушимда ҳам, ўнгимда ҳам, бир дақиқа ҳаловат бермаяпти», деди.\nУсмон Носир алломаларнинг шоҳ асарларини шундайин синчковлик билан мутолаа қилибдики, бу асарлардаги аксари сатрлар уйга ёд бўлиб қолибди, ажабо! Усмон Носир ҳар иккала асарнинг алоҳида-алоҳида қимматга сазовор эканини таъкидлаб, Абдулла Алавийнинг «Навоий мавж ўрган денгиз бўлса, Фузулий жўшқин шалола», деган юксак баҳосини мамнуният билан тилга олди. Ўша вақтларда Усмон Носир аруз вазнида шеърлар ёзишга унча-мунча киришган эди. Навоий ва Фузулийнинг «Лайли ва Мажнун»идаги биттадан шеърига мухаммас ёзиб ҳам улгурибди. Маълумки, ҳар қандай шоиру санъаткорларнинг асарларига кўнгилдагидек мухаммас яратолмайди. Аммо Усмон Носирнинг мухаммаси анча яхши, узукка кўз солгандек. Мен, Усмон Носирга ўхшаш хотираси зўр, шеъриятнинг нозик нукталарига тез ва тўғри тушунадиган бирорта кишини учратган эмасман. Унга олти-етти ойча Навоий, Фузулий, умуман Шарқ адабиётидан сабоқ бердим. Сўнг Усмон Бедилни ўрганмоқчи бўлди. Бир галги машғулотимиз давомида Чўлпон ижоди ҳақида ҳам фикрлашдик. Қўлимизда Чўлпоннинг бирорта ҳам асари йўқ эди, бироқ Усмон Носир, Чўлпоннинг шеърларини ёддан билар экан, ўқиди. Ҳар икковимиз ҳам Чўлпоннинг ноёб қобилиятига тасаннолар ўқидик. Усмон: «Чўлпонга меҳрим-муҳаббатим ва ихлосим бениҳоя. У кишининг асарлари фикримни чархлайди, ижодимга равнақ тилайди. Ҳа, Чўлпон шундайин оқ кўнгилли ажойиб инсон», деди.\n...Бедил ижоди билан шуғулланмоқчи бўлиб, аҳдлашдик. Орадан ўн беш-йигирма кун ўтгач, каттакон тугун кўтариб Усмон Носир эшикдан кириб келди. Мен унга тугунни ишора қилиб: «Тўйга кетаяпсанми?» деб ҳазиллашдим. «Ҳа, тўйга арзимас тўёна билан келдим», — деб тугунни еча бошлади, унда Хитой жужунидан тикилган яктак, чопон, пешмат, нимча, шим, амиркон махси, ковуш, шоҳи салла, тагдўзи дўппи, шоҳи белбоғ, жойнамоз—гиламча, кўзгу, қаламтарош, атир ва ҳоказолар бор экан, унинг раъйини қайтаролмай олдим. Саруполарни ўзининг тўйида кийиб бораман, деб ният қилган эдим, у ҳам бўлмади. Шу вақтгача бу совғаларнинг бирортасини ишлатмадим, сандиқда сақладим. Уларни кўришга тоқатим дош бермади.\nМен, Нодирхон махсум билан сўнгги вақтларда ҳам кўп мулоқотда бўлдим ва ҳар галги мулоқотдан сўнг, Нодирхон махсум Абдулла Қодирий, Чўлпон ва Усмон Носирнинг руҳи-покларига бағишлаб Қуръон тиловат қилар эдилар. Илоё, уларнинг охирати обод бўлсин!


Янги ўқув йилидан масофавий ўқитиш жорий этилади - Hidoyat.uz\nЯнги ўқув йилидан масофавий ўқитиш жорий этилади\nАсосий саҳифа Янгиликлар Ўзбекистон янгиликлари Янги ўқув йилидан масофавий ўқитиш жорий этилади\nЧоп этилди Iyun 8, 2020 Янги ўқув йилидан масофавий ўқитиш жорий этиладиda fikr bildirishni o'chirish\n2020/2021 ўқув йилидан бошлаб Муҳаммад ал-Хоразмий номидаги Тошкент ахборот технологиялари университети, Тошкент давлат юридик университети ҳамда Тошкент давлат педагогика университетида тажриба тариқасида босқичма-босқич масофавий ўқитиш шакли жорий этилади. Бу ҳақда ДТМнинг телеграмдаги каналида маълум қилинди.\n✍🏻 Ахборот технологиялари ва коммуникацияларини ривожлантириш, Адлия ҳамда Олий ва ўрта махсус таълим вазирликлари томонидан 2020 йил 1 августга қадар:\n👩🏻🎓 масофавий ўқитиш шаклини амалга ошириш тартиби белгиланади;\n💻 дастурий-аппарат комплекси яратилади;\n⚙ тегишли ОТМларнинг ўқув жараёнига масофавий ўқитиш платформасини жорий этилади ва зарур бўлган ускуналар билан жиҳозланади.\nАччиқ бўлса-да, ҳақиқатни айтиш


«Язид ҳақида Аллоҳдан қўрқ! Аллоҳ ҳақида Язиддан қўрқма!» | ukkosha.shosh.uz\nБош саҳифа » Ибрат » «Язид ҳақида Аллоҳдан қўрқ! Аллоҳ ҳақида Язиддан қўрқма!»\nҲасан Басрий раҳимаҳуллоҳнинг гапига Аллоҳ таоло кучли таъсир кучини ато қилган эди. Унинг гаплари инсонларнинг қалбига кириб борар, султон ва волийлар ҳузурида ҳақни бўямасдан гапира олар эди.\nИбн Халликон ривоят қилади:\n“Умар ибн Ҳубайра Физорий Ироққа волий бўлди. Унга Хуросон ҳам қўшиб берилди. Бу воқеа халифа Язид ибн Абдулмаликнинг даврида бўлган эди.\nВолий Ибн Ҳубайра ҳузурига Ҳасан Басрий, Муҳаммад ибн Сирин ва имом Шаъбийни чақиртирди. Бу 103 санада содир бўлди. Ибн Ҳубайра уларга деди:\n– Аллоҳнинг халифаси Язид бандаларга халифа қилинди. Улардан унга итоат қилишлари учун аҳд олинди. Биздан ҳам эшитишимиз ва итоат қилишимиз учун аҳдимизни олди. Кўриб турибсизки, мени бу ерга волий қилди. У менга амр қилаяпди. Мен бажаряпман, бу амрга бўйсуняпман. Сизлар шунга нима дейсиз?\nИбн Сирин ва Шаъбий эҳтиёткорлик билан тақия*ли гапни гапиришди.\n– Эй Ҳасан! Сен нима дейсан? – деди.\nҲасан Басрий дедилар:\n– Эй ибн Ҳубайра! Язид ҳақида Аллоҳдан қўрқ! Аллоҳ ҳақида Язиддан қўрқма! Аллоҳ сени Язиддан ҳимоя қилади. Аммо Язид сени Аллоҳдан ҳимоя қила олмайди. Яқинки, У сенга бир фариштани юборади. У сени тахтингдан туширади. Кенг қасрингдан тор қабрингга олиб боради. Ана шунда қилган амалинг фойда беради. Бошқа ҳеч нарса эмас.\nЭй ибн Ҳубайра! Агар Аллоҳга осий бўлсанг билки, Аллоҳ салтанатни дин ва бандаларига хизмат учун яратган. Аллоҳнинг салтанатида Унинг дини ва Унинг бандалари ҳақида ўйламай иш қилма! Зеро Холиққа осий бўлинадиган ўринда махлуққа итоат йўқ!\nИбн Ҳубайра уларнинг кетишига рухсат берди. Ҳасан Басрийга қолганларга нисбатан икки баробар мукофот берди.\nШаъбий ва Муҳаммад ибн Сирин:\n“Пасткашлик қилдик, бизга ҳам пасткашлик қилишди”, дейишди.\nАбул Ҳасан Надвийнинг “Фикр ва даъват қаҳрамонлари” китобидан Абдуқодир Полвонов таржимаси\n* Тақия- эҳтиёткорлик билан зоҳири бошқа ботини бошқа гап гапириш\nАввалги: Аллоҳнинг гўзал исмлари. Ал-Мўмин (7)\nКейинги: Ғарблик холис мутафаккирларнинг Пайғамбаримиз (алайҳиссалом) ҳақларидаги тавсифлари


Ўзбекистон, 23 апрел 2009\nпайшанба 23 апрел 2009\nФеруз Назиров ишдан кетди\nЎзбекистон Соғлиқни сақлаш вазири Феруз Назиров ўз вазифасидан озод қилинди. Бу ҳақда вазирликдаги ишончли манбалар Озодлик радиосига маълум қилди.\nМурод Жўраев “этап” қилинди\nЖорий йилнинг 22 апрел куни сиёсий маҳбус Мурод Жўраев Зарафшондан Каттақўрғондаги қамоқхонага ўтказилди. Бу ҳақда Озодликка Мурод Жўраевнинг яқинлари маълум қилдилар.\nЭлин Йонссон Андижон қирғинига оид китоб ëзди\nШвециялик журналист Элин Йонcсон Андижон воқеаларига бағишланган бу китоби учун мукофот олди. Ўтган йили чоп этилган “Қатлиомни хаспўшлаш санъати” китобида 2005 йил 13 май ва ундан кейинги воқеалар ҳақида гап боради.\n"Нурчи"нинг акаси Ўзбекистонга боришдан чўчияпти\n"Укам ва унинг дўстлари Ўзбекистон ҳуқуқ-тартибот органларининг баъзи малакасиз ходимлари қурбони бўлди. Уларни озод қилишга кўмаклашишингизни сўрайман". Бу фан номзоди Илҳом Мерожов хатидан парча.


Назарбоев: “Фахрийларга ҳурматимиз уларнинг жасорати каби буюк бўлиши керак”\n13:38 / 09.05.2017\nҚозоғистон президенти Нурсултон Назарбоев “Отан коргаушилар” монументига гул қўйиш маросимида иштирок этди, деб хабар бермоқда Tengrinews.kz.\nУнинг сўзларига кўра, олти миллионга яқин қозоғистонликдан миллион саккиз юз минг нафари Иккинчи жаҳон уруши фронтларига жўнаб кетган. “Уларнинг ярми қайтиб келмади, фронларда ҳалок бўлди”, - деган Назарбоев.\nУнинг таъкидлашича, ўша Ғалаба бўлмаганида, бугунги кун ҳам бўлмасди.\n"Шунинг учун бизнинг фахрийларга ҳурматимиз уларнинг жасорати каби буюк бўлиши керак. Ғалабага биринчи навбатда барча халқларнинг бирдамлиги, ака-укачилиги, дўстлиги сабаб эришилган. Ҳозирги кунда ҳам айнан шу шиор билан яшамоқдамиз", - дея хулоса қилди Назарбоев.\nҚозоғистон Нурсултон Назарбоев Иккинчи жаҳон уруши


Молдовада ҳакам умрбод дисквалификация қилинди\n11:08 / 03.09.2015\nМолдава чемпионатнинг 6-туридан ўрин олган "Шериф" ва "Зимбру" жамоалари ўртасидаги марказий баҳсни бошқариб борган ҳакам Сергей Деренов қўпол хатолари учун умрбод ҳакамликдан четлатилди. Бу ҳақда Молдова футбол федерацияси расмий сайти хабар тарқатди.\n"Шериф" ва "Зимбру" жамоалари ўртасидаги учрашув 29 август куни бўлиб ўтган ва баҳс "Шериф"нинг ғалабаси билан тугаган — 2:1. Биринчи бўлим сўнгида ҳакам "Зимбру" ўйинчисини майдондан четлатиб, 60-дақиқада "Шериф" дарвозасига пенальти белгилаган.\n2 сентябрь куни Молдова футбол федерацияси ҳакамлар қўмитаси "ўйиндаги қўпол ва кўплаб хатолар" туфайли Дереновни умрбод ҳакамликдан четлатди. Шунингдек, Молдова футбол федерацияси Дереновни ФИФА ҳакамлари рўйхатидан чиқариб ташлашга тавсия қилди.


Возрождения оролининг биокимёвий сирлари - 19.06.2020, Sputnik Ўзбекистон\nРоссиялик мутахассислар фикрига кўра, Пентагон тиббий экспериментлар ниқоби остида эҳтимолий биологик урушга тайёрланмоқда. 19.06.2020, Sputnik Ўзбекистон\n15:55 19.06.2020 (янгиланди: 20:13 19.06.2020)\n© AFP / CARL DE SOUZAПроведение анализов в биохимической лаборатории\nРоссиялик мутахассислар фикрига кўра, Пентагон тиббий экспериментлар ниқоби остида эҳтимолий биологик урушга тайёрланмоқда.\nТОШКЕНТ, 19 июн - Sputnik. Россия Хавфсизлик Кенгаши раисининг ўринбосари Дмитрий Медведев дунё ҳамжамиятини коронавирус пандемияси каби фалокатларнинг олдини олиш учун биологик лабораториялар фаолиятини қатъий назорат қилишга чақирди. Америка Қўшма Штатлари ўнлаб йиллар давомида, шу жумладан Марказий Осиё ва Кавказда биологик тадқиқотлар олиб бормоқда.\nСуверен Ўзбекистон, Марказий Осиёнинг бошқа давлатлари каби, ўз ҳудудида, шу жумладан халқаро миқёсда биологик тадқиқот дастурларини мустақил равишда ишлаб чиқиш ҳуқуқига эга. Шу билан бирга, қўшнилар манфаатлари ва минтақавий барқарорлик - аниқ халқаро координаталар тизими ҳамда кафолатланган хавфсизлик ва текширувни талаб қилади.\nРоссия Федерацияси Хавфсизлик Кенгаши раисининг ўринбосари Дмитрий Медведев 17 июн куни бутун дунёдаги биолаборатория ва биотехнологияни иложи борича қаттиқ назорат қилиш ва COVID-19 пандемияси каби муаммоларни дунё ҳамжамияти билан биргаликда ҳал қилиш кераклигини айтди. Медведев микробиологик тадқиқотлар соҳасида халқаро хавфсизликни таъминлаш учун барча учун бир хил хавфсизлик талаблари қўйишни таклиф қилди.\n17 июнга қадар коронавирус инфекцияси 6 мингга яқин ўзбекистонликларга бевосита таъсир кўрсатди, улардан 4 мингдан ортиғи тузалди ва 19 киши ҳалок бўлди. Умуман олганда, республика бундай синовга қаршилик кўрсатди. Коронавирус инфекцияси барча давлат раҳбарлари ва олимларига миллий ва умумий биологик хавфсизлик муаммолари фақат халқаро саъй-ҳаракатлар билан, барқарор ва шаффоф координаталар тизимида ҳал қилиниши мумкинлигини эслатди.\nШу муносабат билан, Ўзбекистон ва минтақанинг бошқа мамлакатларидаги тадқиқот био-лабораторияларининг ноаниқ ва махфий фаолияти табиий равишда қўшниларнинг салбий муносабати ва шубҳаларини келтириб чиқармоқда. Ҳарбий био-лабораториялар келтириб чиқариши мумкин бўлган ҳар қандай хавф-хатар нуқтаи назаридан кўриб чиқилади. Ҳеч ўз ҳовлисида "коронавирус бомбасини" портлатишга қодир қўшниси бўлишини хоҳламайди. Хоҳ қасддан хоҳ тасодифан - буниси муҳим эмас.\nЙиллар давомида Москва Ўрта Осиё ва Кавказдаги Америка биолабораторияларининг хавфсизлиги, Америка ушбу лабораториялар маҳсулотидан Россияга қарши фойдаланиши мумкинлиги юзасилан ташвиш билдириб келди.\n2018 йилда, Россия Федерацияси Қуролли Кучлари радиация, кимёвий ва биологик мудофаа кучлари бошлиғи Игор Кириллов Пентагоннинг биологик лабораториялари қайта қурилаётганини, юқумли касалликлар тўғрисида маълумот йиғиш ва вакциналарнинг ҳимоя таъсирини энгиб чиқадиган ва антибиотикларга қарши турадиган миллий патоген микроорганизмларнинг штаммларини экспорт қилаётганини айтган эди. Ўшанда Ўзбекистон Мудофаа вазирлиги матбуот хизмати Пентагон биолабораторияларни реконструкция қилаётгани тўғрисида "эшитмаганини" айтган эди.\nПентагон дунёнинг 25 мамлакатида биологик лабораториялар яратди ва Ўзбекистон ҳам бу рўйхатда тасодифан кириб қолгани йўқ. Республика мустақилликка эришгач, АҚШ Мудофаа вазирлиги диққатини Орол денгизининг ўртасидаги Қозоқ-Ўзбекистон Возрождения оролида жойлашган собиқ СССРнинг биокимёвий синов полигонига қаратди.\nБир неча йиллар давомида америкаликлар куйдирги касаллигининг (Сибирская язва) тупроқда қолган спораларини олишга ва йўқ қилишга уриниб кўришди. Бунинг ортида албатта АҚШдан 10 минг км узоқда бўлган мамлакат хавфсизлиги ташвиши эмас, балки Совет Иттифоқининг ҳарбий сирларини билиб олиш ва эҳтимол, улардан мақсадли фойдаланиш истаги бор эди.\nТошкентдаги Марказий референт биокимёвий лаборатория 2007 йилда АҚШнинг USAID агентлиги қаноти остида очилган эди. Унинг марказий ва минтақавий идоралари директорлари фақат АҚШ фуқаролари. Яқинда АҚШнинг Ўзбекистондаги Муваққат ишлар вакили Дейвин Бутчер Андижон ва Фарғона шаҳарларида Пентагон мудофаага таҳдидларни камайтириш агентлиги (DTRA) ва Бечтел Натионал Инcорпоратед (BNI) томонидан ташкил этилган янги биолаборатория очди. Кейин худди шундай лабораториялар Бухорода, Қаршида, Самарқандда, Нукусда пайдо бўлди.\nDTRA ва Пентагон томонидан қурилган биологик объектларнинг энг йириги - Хоразм вилояти Урганч шаҳрида жойлашган. 2016 йил кузида бўлиб ўтган очилиш маросимида АҚШ элчиси Памела Спратлен ушбу объект "бу лаборатория микробларга қарши чидамлиликнинг тўғрисида тажриба маълумотларини олишга имкон беради" ва "бу Ўзбекистон ва минтақа фуқаролари ҳаёти ва соғлиғини яхшилайди" дедган эди. Аммо тез орада, бунинг акси юз берди. Республикада тушуниб бўлмайдиган ҳолда қизамиқ, (Самарқанд вилоятида 500 киши) ва сувчечак касалликлари тарқалиши қайд этилди.\nЎзбекистонда микробларга қарши препаратларга қаршиликни ўрганиш маркази 2017 йилда очилган.\nЮзма-юз тўқнашувсиз уруш воситалари\nПентагоннинг Ўзбекистон ва бошқа мамлакатлардаги биологик лабораторияларининг расман эълон қилинган мақсади "ўта хавфли патогенларни аниқлаш ва эпидемияларнинг олдини олиш" бўлсада Республикага биринчи бўлиб АҚШнинг "погонли" кимёвгар ва биологлари кириб келишди (1990 йиллар бошида). Улар собиқ СССРнинг махфий объектларга киришга муваффақ бўлишди.\nБу ҳақида Chicago Tribune 2005 йилнинг сентябр ойида шундай деб ёзган эди: АҚШга собиқ Иттифоқ республикасидан патоген микроорганизмлар олиб келинмоқда. Булар Собиқ Иттифоқ биологик қуроли бўлган 60дан ортиқ ўлим хавфига эга бўлган микроорганизмлардир. Вабо ва куйдирги касалликлари келтириб чиқарадиган бактериялар АҚШ ҳарбий самолётида олиб келинди.\nКейинги босқичда АҚШ Ўзбекистонда Хавфсизликка таҳдидни камайтириш агентлигини яратди.Халқаро миқёсда эса Вашингтон 2001 йилдан бери биологик лабораториялар фаолиятини текширувчи ҳар қандай ташаббусга тўсқинлик қилиб келмоқда.\nРоссия ташқи ишлар вазирлиги энг юқори даражада бир неча бор ушбу вазиятнинг ғайритабиийлигига эътибор қаратган эди: МДҲ мамлакатларидаги Америка биолабораторияси "Пентагоннинг болалари" бўлиб, у ерга чет эллик кузатувчилар ва маҳаллий ҳокимият вакиллари кириши мумкин эмас. Бундай иншоотлар экстрадиторлик мақомига эга. Уларнинг ходимлари АҚШ фуқаролари бўлиб, улар дипломатик дахлсизликка. Россиялик мутахассисларнинг фикрича, Пентагон тиббий экспериментлар ниқоби остида эҳтимолий биологик урушга тайёрланмоқда.\nБошқа мамлакатларда яратилган биологик лабораториялардан фойдаланиб, америкаликлар ўзларининг қонунлари ва халқаро келишувларни четлаб ўтиб, вирусларнинг штаммларини синаш имкониятига эга бўладилар. Биологик ва токсинли қуролларни ишлаб чиқаришни, ишлаб чиқаришни ва захиралашни ва уларни йўқ қилишни тақиқлаш тўғрисидаги конвенция - КБТО (163та мамлакат қўллаб-қувватлаган). Бироқ, КБТОнинг қўшимча протоколи кучга кирмади, чунки у АҚШ ва унинг иттифоқчилари томонидан имзоланмаган. Қўшимча протокол биолабораторияларни назорат қилувчи халқаро тузишни назарда тутган. Бу, эҳтимол, америкаликлар учун номақбулдир.\nВашингтон (Пентагон) 2018 йилда Ўзбекистонда қўшма илмий фаолиятни таъминлайдиган янги босқични бошлади. Эсимда, бир неча йил олдин Уханда (Хитой) ҳам коронавирусларни ўрганиш бўйича биргаликда тадқиқотлар ўтказилган эди. Энди бутун дунё COVID-19 пайдо бўлишида кимни айбламоқда ва у билан нима қилиш керак деган савол туғилмоқда.\nЁпиқ изланишларни бутунлай инкор этиб бўлмайди ва Дмитрий Медведевнинг: "Ҳамма бир-биридан шубҳа қилади, ҳар бир янги вирус биологик қурол деб эълон қилинади. Бу эса ақл бовар қилмайдиган халқаро тангликни келтириб чиқариши мумкин ... Гибрид уруш эмас, балки тўлақонли урушга айланиши мумкин".


Вилоятнинг шарқий дарвозасида янги устун ўрнатилди\nЖанубий Қозоғистон вилояти Тулкибош туманига қарашли Шақпақ қишлоқ округида вилоятнинг тарихидан дарак берувчи ёдгорлик устуни (стелла) очилди.\nУшбу дарвоза Жамбил вилояти билан минтақанинг чегарасида жойлашган. Иншоотнинг очилиш маросимида иштирок этган минтақа раҳбари Жансейит Туймебаев йиғилганларни Мустақиллик куни билан табриклаб, ёдгорлик устуннинг аҳамиятига тўхталди.\n– Элбошимизнинг сиёсати натижасида бугунги кунда юртимиз тинч ҳаёт кечирмоқда. Минтақаларда кун сайин янги корхоналар очилиб, иш ўринлари пайдо бўлмоқда. Халқнинг яшаш шароити яхшиланмоқда. Бизнинг вилоятда ҳам турли соҳалар бўйича ривожланиш юқори. Масалан, бугунги устуннинг очилиши ҳам тарихий воқеа. Худди мана шу иншоотда Жанубнинг турмуш-тарзидан хабардор қиладиган тегишли маълумотлар берилган. Икки вилоятнинг чегараолди ҳудудларини келгусида ривожлантириб, мириқиб дам оладиган жойга айлантириш ҳам мумкин, – деди минтақа раҳбари.\nМаҳаллий фуқаролар номидан сўзга чиққан туманнинг фахрий фуқароси, Ўмиртай Қалиқулов ҳамқишлоқлари номидан миннатдорчилик билдирди. Шунингдек, Жанубий Қозоғистон вилоятининг Тулкибош тумани ва Жамбил вилоятининг Жуали тумани ўртасидаги янги иншоотнинг қурилиши муҳим воқеа эканлигини айтди.\n–Алатау ва Қаратау бирлашган ушбу минтақа юртимизга талай истеъдод ва ботирларни етиштириб берган муқаддас макон, Турар Рисқуловдай, Бауржан Мўмишулидай буюк шахсларни дунёга олиб келган қутлуғ даргоҳ. Фарзандсевар оналаримиз яна кўплаб буюк шахсларни дунёга келтираверади, деган умиддамиз. Мана, бугунги иншоотнинг очилиши ҳам унутилмас воқеа, – деди Ўмиртай Қалиқулов.\nАйтиш керакки, ёдгорлик устун қурилишига маҳаллий бюджетдан 70 млн. тенгега яқин маблағ сарфланган. Пудратчи корхона “Жигита” МЧБ иншоотни ўз вақтида топширди. Ёдгорлик устун олдидаги тахтачаларда Жанубий Қозоғистон вилоятидаги 15 туман, шаҳар тўғрисида ахборотлар ёзилган. Барча минтақаларнинг паспортлари тасвирланган. Шунингдек, йўловчилар учун махсус дам олиш курсилари ўрнатилган. Келгусида дарвоза атрофида овқатланиб, ҳордиқ чиқарадиган масканлар қад кўтаради.\nС. ШАРИФБОЕВА, 2017-12-21, 09:46 154


Қырғаўыл аўлаған пуқаралар усланды » Zaman.uz\nЖақында, Қарақалпақстан Республикасы Министрлер Кеңесиниң 2019-жыл 16-январьдағы «Қарақалпақстан Республикасы аймағында қырғаўылларды қорғаў ҳәм бас санын көбейтиў илажлары ҳаққында»ғы қарары шыққан еди.\nУсыған муўапық, республикамыз аймағында 2019-2020-жылларда қырғаўылларды аўлаў қадаған етилди. Қырғаўылларды нызамсыз түрде аўлаўға жол қойған шахсларға әмелдеги нызамлар тийкарында ҳәм белгиленген тәртипте тийисли илажлар көриледи.\nУсы қарар талапларының орынланыўын тәмийинлеў мақсетинде Қарақалпақстан Республикасы Экология ҳәм қоршаған орталықты қорғаў комитетиниң 17-январь күнги арнаўлы буйрығы шығарылып, район(қала)лық инспекциялар тәрепинен тийисли илажлар әмелге асырылмақта.\nКомитет тәрепинен берилген мағлыўматларға қарағанда, 19-январь күни Шоманай районында өткерилген рейд жумыслары барысында пуқаралар Е.С., А.Е., Ж.К.лар 1 қырғаўыл, 2 қоян, Қанлыкөл районында болса, 20-январь күни пуқара С.Е. 1 қырғаўыл аўлағаны анықланып, иркилди. Аў мылтықлары айғақлы зат ретинде алып қойылды.\nОлардың тәбиятқа, ҳайўанат дүньясына келтирген зыяны анықланып, топланған материаллар Өзбекстан Республикасы Ҳәкимшилик жуўапкершилик ҳаққындағы Кодексиниң 90-статьясы 2-бөлимине тийкарланып көрип шығылмақта.\n27 дек, 08:14


Даврон Ҳидоятов — Тошкент вилоятида аниқланган муаммолар ва вазифалар хақида – Газета.uz\n16 феврал 2021, 16:13 Жамият\nТошкент вилояти ҳокимлигида ўтказилган навбатдаги «Ҳокимлик соати»да яқинда лавозимга тайинланган вилоят ҳокими вазифасини бажарувчи Даврон Ҳидоятов ҳудуддаги муаммо ва камчиликларни муҳокама қилди. Бу ҳақда «Газета.uz»га вилоят ҳокимлиги ахборот хизмати хабар берди.\nҲоким йиғилишда вилоятдаги барча раҳбар лавозимида фаолият юритаётган мансабдорларга муҳим иккита топшириқ берган.\n«Биринчидан, бир ҳафта муддатда Тошкент вилояти ҳокимлиги, шаҳар ва туманлар ҳокимликлари электрон ҳужжат айланиш тизимига тўлиқ ўтказилади. Қоғозбозлик максимал даражада камайтирилади. Иккинчидан, икки йил ичида вилоятда боғча ёшидаги болаларнинг мактабгача таълимга қамраб олиниши 100 фоизга етказилиши бўйича чора-тадбирлар кўрилади», дейилади хабарда.\nБундан ташқари, мажлисда Ҳидоятов инвесторлар билан ишлаш масаласига эътибор қаратган. У йирик инвестициявий лойиҳалар амалга оширилиши кўзланган ҳудудлар — Бўка, Бўстонлиқ, Пискент, Оҳангарон туманлари ҳамда Ангрен ва Оҳангарон шаҳарларидаги вазиятни ўнглаш бўйича ҳокимларга топшириқлар берган.\nЙиғилишда 2020 йилги инвестиция дастури асосида қурилаётган объектларидаги жорий вазиятга ҳам тўхтаб ўтилган.\nҚайд этилишича, вилоятда ўтган йили жами 177 та ижтимоий соҳа объектлари учун 2 трлн 168 млн сўм ажратилган. Жумладан, вилоят ҳокимлиги буюртмачилигида — 607 млрд 118 млн сўмлик 69 та объект, вазирлик ва идоралар буюртмачилигида — 1 трлн 409 млн сўмлик 108 та объектни қуриш ва таъмирлаш белгиланган.\n2020 йилда 62 та объектдан, 40 таси ёки 61,2 фоиз объект фойдаланишга топширилган. Қолган 22 та объект эса фойдаланишга топширилмаган.\nВилоят ҳокими ана шу объектлар қурилишига масъул бўлган шахсларга ҳуқуқ-тартибот идораларини жалб этган ҳолда, чора кўриш бўйича топшириқ берди.\nШунингдек, жорий йил вилоятда 13 та янги маданият маркази қурилади, яна 9 таси реконструкция қилинади. 7 та маданият ва истироҳат боғлари ташкил этилиб, 4 та театр фаолияти йўлга қўйилиши (шундан, 1 та қўғирчоқ театри), 3 та маданият дам олиш маркази барпо этилиши мақсад қилинган. Режада 5 та маданий мерос объектини таъмирлаш ҳамда Ўрта Чирчиқда 1 та Болалар мусиқа ва санъат мактабини қуриш ҳам бор.\nТошкент вилоятида жами 71 та маданият маркази мавжуд бўлиб, уларнинг мусиқа асбоблари билан таъминланганлик даражаси ўртача 30 фоизни ташкил этади.\nЙиғилишда президент Шавкат Мирзиёевнинг 2019 йил 1−3 июнь кунлари Тошкент вилоятига ташрифи арафасида Бўка туманидаги «Бўстон» ва «Мустақил Ўзбекистон» маданият марказлари таъмирланган бўлсада, улар ҳануз замонавий чолғу асбоблари билан таъминланмаганлиги айтилди. Бу борада маҳаллий ҳокимлик томонидан маблағ ажратиш бўйича амалий чора кўрилмаган.\nЙиғилишда 2020 йилда бирорта ҳам шаҳар ва туманларда таълим муассасаларини мусиқа асбоблари билан таъминлаш учун маҳаллий бюджетдан ҳеч қандай маблағ ажратилмагани таъкидланди.\n2021 йилда вилоятда «Саломатлик йўлаклари»ни ташкил этиш бўйича дастлабки лойиҳалар ишлаб чиқилган ва йўлаклар масофаси 107,6 км этиб белгиланган. Шундан, велосипед йўли 54,4 кмни, пиёдалар йўлаги 53,2 кмни ташкил этади.\nШаҳар ва туманларда 30 та 3−5 кмлик юриш, югуриш ва велосипед йўлаклари, 24 та стадион, 1 та бассейн, гимнастика зали ташкил этилади. Шу билан бирга, 1050 та маҳаллада «Work оut» ва Стритбол майдончалари барпо этиш кўзда тутилган.\nМазкур йўналишда муаммолар ҳам талайгина. Хусусан, Паркент туманидаги Болалар ва ўсмирлар спорт мактаби учун ажратилган 5,9 млрд сўм маблағ эвазига «Ҳўжа» маҳалласида «Кураш аренаси» ва бокс зали 2018 йилда қуриб, топширилиши белгиланган эди. Бугунги кунга қадар қурилиш ишлари якунига етказилмаган.\nҲозирги кунда ушбу лойиҳа пудратчиси «Машхур» МЧЖга нисбатан ҳуқуқий чора кўриш юзасидан Жисмоний тарбия ва спорт вазирлиги томонидан Бош прокуротурага тақдимнома киритилган.\nБундан ташқари, давлат раҳбарининг 2019 йилнинг 1−3 июнь кунлари вилоятга ташрифи давомида Янгийўл туманида енгил конструкцияли сэнвич панелдан спорт зали қуриш топшириғи берилганди.\nАммо, «Ягона буюртмачи хизмати» ИК томонидан молиялаштириш масалалари тўлиқ амалга оширилмагани боис ҳозирда қурилиш ишлари якунига етказилмаган.\n2021 йилда Тошкент вилоятида 17 та рақамли технологиялар ўқув маркази, 1 та Робототехника маркази, 8 та IT мактаблар ташкил этилиши режа қилинган.\nБундан ташқари, Нурафшон шаҳрида Тошкент давлат ахборот технологиялари университетининг филиали ва техникуми ташкил этилиши ҳамда сентябрь ойида ишга туширилиши белгиланган.\nБироқ, бугунгача университет филиали ва техникумни барпо этиш бўйича лойиҳалар ишлаб чиқилмаган. Бу борада Нурафшон шаҳар ҳокимлиги ташаббус кўрсатиши, лойиҳа хужжатларини ишлаб чиқиб, тез фурсатларда қурилиш ишларини бошлаш бўйича амалий чора-тадбирлар белгилаши лозимлиги айтилди.\nҚолаверса, Зангиота, Қибрай, Қуйичирчиқ, Ўртачирчиқ туманларидаги ахборот кутубхона марказларини юқори тезликдаги интернет тармоғига улаш, электрон кутубхоналар ташкил этиш бўйича чоралар кўриш зарурлиги қайд этилди.\nБундан ташқари, вилоятда 7 та электрон кутубхона, 5 та Ахборот кутубхона маркази, 7 та Bookcafé ташкил этилиши режалаштирилган. Бугунги кунда вилоятда 21 та Ахборот кутубхона маркази мавжуд бўлиб, шундан 9 таси — Оҳангарон ва Янгийўл шаҳарлари, Янгийўл, Бекобод, Қуйи Чирчиқ ва Чиноз туманларида ўз биносига эга эмас.\nХотин-қизлар бандлиги таъминлаш мақсадида «Ўзпахтасаноат» АЖ томонидан вилоятда 26 та тўқимачилик ва тикув-трикотаж корхоналари ташкил этилган.\nАммо жамият томонидан корхоналарда қурилиш, жиҳозлаш ишлари якунига етказилмагани сабаб Янгийўл туманидаги 150 ўринга мўлжалланган «Trade LineTekstil» МЧЖга қарашли корхона, Қуйичирчиқ туманидаги «Пахтазор», «Навқирон», «Маданият» маҳалларидаги жами 3 та тикувчилик корхоналари фаолияти йўлга қўйилмаган.\nВилоятнинг янги раҳбари юқоридаги муаммо ва камчиликларни қисқа муддатларда бартараф этиш бўйича барча масъулларга кўрсатма ва топшириқлар бергани маълум қилинди.\nЭслатиб ўтамиз, Даврон Ҳидоятов президентнинг 30 январдаги фармони билан Тошкент вилояти ҳокими Рустам Холматовнинг ўрнига вилоят ҳокими вазифасини бажарувчи этиб тайинланган эди. Тайинловдан олдин у Тошкент шаҳар ҳокими ўринбосари лавозимида фаолият юритган.\nТошкент вилояти ҳокими ишдан олинди 30 январ 2021, 13:45


ОЧЛ-2018 ўтиш ўйинини “Насаф” уйда, “Пахтакор” эса сафарда ўтказади\n5 декабрь, 2017, 11:51\nХабарингиз бор, кеча Ўзбекистон кубоги финал баҳси бўлиб ўтди. Унда “Локомотив” Марат Бикмаевнинг ягона голи эвазига ғалабани қўлга киритди. Бу эса “Бунёдкор”ни ўз тарихида илк бор ОЧЛ йўлланмасидан мосуво қилди. Энди “қалдирғочлар”нинг ўрнига “Пахтакор” халқаро мусобақада иштирок этади.\nБиласиз, Ўзбекистон клублари учун ОЧЛда бу мавсум "1+2" схемасида йўлланма берилган. Ўзбекистон чемпионати ва Кубогини қўлга киритган "Локомотив" Осиё Чемпионлар лигаси гуруҳ босқичига тўғридан-тўғри йўлланмани қўлга киритди. Олий лигада кумуш медалга эга чиққан “Насаф” ва кучли учликни якунлаган "Пахтакор" эса ўтиш ўйинларида иштирок этади.\n"Насаф" ва "Пахтакор" саралаш босқичининг охирги раундида Қатар ва Иордания клубларига қарши майдонга чиқишларини олдинроқ маълум қилиб ўтгандик. Демак, плейофф босқичида клубларимизнинг рақиблари ким бўлиши борасида қуйида танишинг:\n30 январь. "Насаф" (Ўзбекистон) - "Ал-Файсали" (Иордания)\n30 январь. "Ал-Гарафа" (Қатар) - "Пахтакор" (Ўзбекистон)